text:
Ҡәбилә
Ҡәбилә (ырыулыҡ, элеккесә ил, иләү, олоҫ) - этник һәм социаль берлек тибы.
Ҡәбилә, уның ағзаларының үҙ-ара туғанлығы, күп баҫҡыслы структура, этнонимы, сиктәре теүәл билдәләнгән территорияһы, теле (йәки диалекты), дөйөм ҡәбилә үҙидаралығы (башлыҡ, ҡәбилә кәңәшмәһе), уртаҡ ата-баба тураһында төшөнсә (башлыса мифик ата-баба) булыу, мәҙәниәт һәм дини инаныуҙарының оҡшашлығы хас.
Башҡорттарҙа ҡәбилә, нигеҙҙә, ырыуҙарҙан һәм ырыу бүленештәренән һәм аныҡ структуралы булған; бер нисә ҡәбилә берлеге ырыу-ҡәбилә берләшмәһен хасил иткән. Төп ырыу-ҡәбилә атрибуттары булып тамға, оран, онгон иҫәпләнгән; тарихи ваҡиғалар шәжәрәләрҙә теркәлгән.
Ҡәбилә башында бей торған, ул ҡарар ҡабул итерҙән алда халыҡ йыйыны (ҡоролтай, йыйын) һәм аҡһаҡалдар ҡоро менән кәңәшләшкән. Ҡәбилә эсендә һәм ҡәбилә араһында үҙ-ара айырым общиналар ер менән шул биләмә сиктәрендә файҙаланған. Беҙҙең эраның 2-се мең йыллығының тәүге яртыһында ҡайһы бер ҡәбиләләр башҡорт ырыуҙары берләшмәләренә тупланған. Башҡортостандың Рус дәүләтенә ҡушылыуынан һуң жалованный грамоталарҙа башҡорт ҡәбиләләренең аҫаба ерҙәргә хужа булыуы юридик яҡтан раҫланған. Борондан Урал буйы һәм Ағиҙел йылғаһының урта ағымы территорияһындағы урындағы фин-уғыр ҡәбиләләренең таралып ултырыу һәм күсеп килгән һинд-иран ҡәбиләләре, боронғо төрки ҡәбиләләр менән әүҙем аралашыу өлкәһе булған. IX-X быуаттарҙа Урал буйынса һәм Көньяҡ Уралға беҙҙең эраның 1-се мең йыллығында Һырдаръя тирәһендә һәм Арал буйында формалашҡан башҡорт ҡәбиләләре килеп ултыра. Уларҙың этник нигеҙен түрәни (элеккесә: ирәни) күсмә ҡәбиләләре менән тығыҙ бәйләнеш тотҡан монгол һәм төрки ҡәбиләләр тәшкил иткән.
Башҡорт ҡәбиләләренең формалашыу тарихында 7 тарихи-этнографик осор билдәләнә: башҡорт (Бөрйән, Уран, Үҫәргән), иртә фин-уғыр-самодий (Өпәй, Терһәк, Һыҙғы, Ыуаныш), болғар-мадъяр (Бүләр, Танып, Юрматы), уғыҙ-ҡыпсаҡ (Әйле), ҡыпсаҡ (Ҡаңлы, Ҡошсо, Ҡыпсаҡ, Мең), нуғай (Нуғай-Бөрйән, Нуғай-Юрматы) һәм Иҙел-Урал төбәгендә, Урта Азияла этник йоғонто һөҙөмтәһендә формалашҡан халыҡтар (ҡаҙаҡтар, мишәрҙәр, татарҙар). Таралып ултырыу һәм этник тарих барышында башҡорттарҙың көньяҡ-көнсығыш (Бөрйән, Ҡыпсаҡ, Тамъян, Түңгәүер, Үҫәргән, Юрматы), төньяҡ-көнсығыш (Бишул, Бәҙрәк, Бәкәтин, Дыуан, Көҙәй, Ҡалмаҡ, Ҡатай, Ҡошсо, Ҡумрыҡ, Ҡыуаҡан, Мырҙалар, Өпәй, Табын, Терһәк, Һалйот, Һеңрән, Һыҙғы, Һырҙы, Әйле), көньяҡ-көнбайыш (Мең), төньяҡ-көнбайыш (Байлар, Балыҡсы, Бүләр, Гәрә, Ун, Уран, Ыуаныш, Йүрми) төп этнографик төркөмдәре барлыҡҡа килә.


c: text/html

text:
Атмосфера баҫымы
Атмосфера баҫымы — атмосфера тарафынан уның эсендәге предметтарға һәм Ер өҫтөнә яһалған баҫым.
Белешмә[үҙгәртергә | вики-тексты үҙгәртергә]
Атмосфераның һәр бер нөктәһендә өҫтәге һауаның ауырлығы менән билдәләнә, юғарыға табан кәмей. Атмосфера баҫымы Ер өҫтөндә урындан урынға һәм ваҡыт арауығында үҙгәреүе, юғары һәм түбән баҫым өлкәләренең формалашыуы атмосфералағы йылылыҡтың таралыуына бәйле. Атмосфера баҫымы тигеҙһеҙ горизонталь таралыуы һауа ағымдары килеп сығыуын, ел режимын билдәләй. Барометр менән үлсәнә, т.б. мм йәки гектопаскалдәрҙә (гПа) күрһәтелә. Уртаса (нормаль) атмосфера баҫымы итеп диңгеҙ кимәлендәге (0° С т‑рала 45° киңлектә) баҫым алынған, ул т.б. 760 мм (1013,3 гПа) тап килә. Атмосфера баҫымы режимында ваҡытлы (йыллыҡ һәм тәүлек йөрөш) һәм ваҡытлы булмаған (антициклон һәм циклон тәьҫире һөҙөмтәһендәге үҙгәрештәр) тирбәлеүҙәр күҙәтелә.
Башҡортостанда[үҙгәртергә | вики-тексты үҙгәртергә]
Башҡортостанда (Өфө—Дим метеостанцияһы мәғлүмәттәре буйынса) уртаса йыллыҡ атмосфера баҫымы т.б. 754 мм (1005,4 гПа) тәшкил итә, ғинуарында — т.б. 756 мм (1007,7 гПа), июлдә — т.б. 748 мм (997,6 гПа). Иң юғары А.б. (т.б. 780 мм, йәғни 1050,7 гПа) 1969 йыл ғинуар, иң түбәне (т.б. 718 мм, йәғни 960,1 гПа) 1975 йылдың ғинуары теркәлгән.
Сығанаҡтар[үҙгәртергә | вики-тексты үҙгәртергә]
Ҡарағыҙ[үҙгәртергә | вики-тексты үҙгәртергә]
Иҫкәрмәләр[үҙгәртергә | вики-тексты үҙгәртергә]
Һылтанмалар[үҙгәртергә | вики-тексты үҙгәртергә]
- Атмосфера баҫымы: тематик медиа-файлдар
- Атмосфера давления // Брокгауз һәм Ефрондың энциклопедик һүҙлеге: 86 томда (82 т. һәм 4 өҫтәмә том) — СПб., 1890—1907. (урыҫ.)
- График изменения атмосферного давления при изменении высоты

robotstxt: allowed

filter: keep


text:
Башҡортостандың элемтә һәм киң коммуникациялар министры Борис Мелкоедов журналистарҙы Теләктәшлек көнө менән ҡотланы
Башҡортостан Республикаһының элемтә һәм киң коммуникациялар министры Борис Мелкоедов киң мәғлүмәт саралары вәкилдәрен Журналистарҙың халыҡ-ара теләктәшлек көнө менән ҡотланы. Ул 1958 йылда булдырылған, 8 сентябрҙә осраҡлы ғына билдәләнмәй: 1943 йылдың был көнөндә Германияла Чехословакия журналисы, фашистарға ҡаршы көрәшеүсе яҙыусы Юлиус Фучик язаға тарттырыла. Париж төрмәһендә яҙылған һәм донъяның 70 теленә тәржемә ителгән «Муйында элмәкле килеш репортаж» («Репортаж с петлей на шее») китабы уға донъя кимәлендә танылыу килтерә.
«Дөрөҫлөктө яҡлап, уҡыусыларға һәм тамашасыларға мөһим мәғлүмәт еткерәм тип зыян күргән, бер нигә лә ҡарамай үҙҙәренең фекерен яҡлаған хеҙмәттәштәрен был көндө бөтә донъя журналистары иҫкә ала, — тиелә министр ҡотлауында. – Был иҫтәлекле көндә журналистар үҙҙәренең берҙәмлеген, теләктәшлеген, журналистиканың йәмғиәт алдындағы ролен һәм яуаплылығын аңлауын, үҙҙәренең хоҡуҡтарын яҡлауҙа тәүәккәллеген күрһәтә. Журналистар берләшмәһенең асыҡ була барыуына мин бик шат...».


text:
Өфөлә ат спорты буйынса Махсус Олимпия ярыштары ойошторола
Үҙенсәлекле проект Өфөлә өсөнсө тапҡыр ойошторола. Республика ат фестивале һаулыҡ мөмкинлеге сикләнгән балалар өсөн үткәрелә. Йола буйынса ул инвалид балалар өсөн Республика иппотерапия үҙәге базаһында үтәсәк (Аврора урамы, 18, 22-се дауахана ҡаршыһында).
Үҙәк директоры Наталья Никитина әйтеүенсә, фестиваль 16 майҙа төшкө 2-лә асыла. Уның сиктәрендә ат спорты буйынса Махсус Олимпия ярыштары үткәреләсәк. Уның маҡсаты: инвалид балалар араһында ат спортын һәм һыбай йөрөү буйынса дәрестәрҙе популярлаштырыу һәм үҫтереү; аҡыл үҫеше буйынса артта ҡалған балалар һәм инвалидтарҙы реабилитациялау, адаптациялау һәм йәмғиәткә интеграциялау буйынса эштәр алып барыусы ойошмаларҙың эшмәкәрлеген әүҙемләштереү; республиканың коррекция мәктәптәре араһындағы дуҫлыҡ бәйләнештәрен үҫтереү һәм нығытыу.
17 майҙа сәғәт 12-лә аттар менән хәйриә байрамы үткәрелә, унда балалар аттар тураһында күберәк белә, улар менән уйнай аласаҡ, теләге булғандарҙың барыһына ла аттарҙы ашатырға һәм һыбай йөрөп ҡарарға мөмкинлек биреләсәк. Шулай уҡ бында еңеүсе команданың сығыш яһауы ла көтөлә. Байрам аҙағында үҙәк волонтерҙары һәм инструкторҙары костюмдарҙа һыбайлылар номерҙарын тәҡдим итәсәк. Ойоштороусылар бихисап күңелле номерҙар һәм төрлө конкурстар вәғәҙә итә.
Байрамды ҡала пионерҙар ойошмаһынан ярҙамсылар менән «Изге эш» ойошмаһының волонтерҙары алып бара. Ҡатнашыусылар өсөн бүләктәр һәм сувенирҙар әҙерләнгән.
Фестиваль БР Мәғариф министрлығы, БР Йәштәр сәйәсәте һәм спорт министрлығы, Башҡортостан физик культура институты ҡатнашлығында үткәрелә һәм Балаларҙы яҡлау көнөнә арнала.


text:
Фото:
Волга буйы – Урал хәрби округы ғәскәрҙәре командующийы Ватанды һаҡлаусылар көнө менән ҡотланы
Фото:
Ҡыҙыл Байраҡ орденлы Волга буйы – Урал хәрби округы хәрби советы исеменән Волга буйы – Урал хәрби округы ғәскәрҙәре командующийы генерал-лейтенант Аркадий Бахин Волга буйы һәм Урал төбәге халҡын Ватанды һаҡлаусылар көнө менән ҡотланы.
— Был байрам хәрби форма кейгән һәм әле хәрби кейемдә йөрөгән, илебеҙ үҙаллылығы һәм азатлығы өсөн ғүмерен һәм көсөн аямаған ватандаштарыбыҙ өсөн айырыуса ҡәҙерле. Был көн һәр беребеҙ өсөн изге кеүек ҡабул ителгән намыҫ, хәрби бурысҡа тоғролоҡ, Тыуған илгә һөйөү төшөнсәләрен үҙ эсенә ала, — тийелә ҡотлауҙа.
Командующий Тыуған илде һаҡлауҙы ғүмеренең төп эше иткән, Бурыс, Намыҫ, Ватан төшөнсәләрен һәр беребеҙ өсөн тап төшөрмәйенсә изге килеш һаҡлап ҡала алған һуғыш һәм Ҡораллы көстәр ветерандарына махсус ҡотлау һәм рәхмәт һүҙҙәрен белдерҙе.
Волга буйы – Урал хәрби округы хеҙмәткәрҙәре һөнәри байрамын көндәлек эштәр менән хәрби уҡыу яланында ҡаршылай, тип билдәләне Аркадий Бахин. Улар алдағы быуындарҙың батырлыҡ традицияларын лайыҡлы дауам итә. Яугирҙар конституцион бурысын теүәл башҡара, илдең оборонаға һәләтлеген һәм тыуған ил киңлектәре хәүефһеҙлеген ныҡышмалы нығыта, һәм сыҙамлыҡ, сабырлыҡ, хәрби оҫталыҡты арттырыуҙа ныҡышмаллыҡ күрһәтә.
Округ командующийы хәрби хеҙмәткәрҙәрҙең ғаиләләренә, балалары Рәсәй еңеүҙәренең данлы тарихын дауам иткән ата-әсәләргә иң изге теләктәрен еткерҙе.


text:
Әбйәлилдә 16 йәш ғаилә торлаҡ шарттарын яҡшыртты
Әбйәлил районы хакимиәтендә «2013 йылға тиклем ауылдың социаль үҫеше» федераль маҡсатлы программаһына ярашлы йәш ғаиләләргә торлаҡ төҙөүгә (һатып алыуға) сертификаттар тапшырылды.
Тантаналы сараны асып, Әбйәлил районының мәғлүмәт-коммуникация үҙәге директоры Ғәлим Дәминдәров, был Программа буйынса торлаҡ шарттарын яҡшыртыуға мохтаж агросәнәғәт комплексы һәм мәғариф, һаулыҡ һаҡлау, мәҙәниәт, спорт өлкәләре хеҙмәткәрҙәре социаль түләүҙәр ала, тип билдәләне. 2003 йылда Программаны ҡабул иткән көндән алып районда 56 агросәнәғәт комплексы хеҙмәткәре һәм 53 социаль өлкә хеҙмәткәре үҙ торлаҡ шарттарын яҡшыртҡан.
Сертификат алыусыларҙы район хакимиәте башлығы Рим Сыңғыҙов та ҡотланы һәм уларға бәхетле ғаилә тормошо, именлек теләне. Федераль маҡсатлы программа 2020 йылға тиклем оҙайтылды һәм ул 2014 йылдан «2014-2017 йылдарға һәм 2020 йылға тиклемге осорға ауыл биләмәләрен тотороҡло үҫтереү» тип аталасаҡ.


text:
Республикалағы һайлау участкалары өсөн 3000 видеокамера ҡайтарылды
Башҡортостанға һайлау участкаларында ҡуйыласаҡ видеокамералар тейәлгән ике фура килде. Видеокүҙәтеү өсөн йәмғеһе 3 меңгә яҡын программа-аппарат комплекстары ҡайтарылған. Был турала «Башинформ» агентлығына «Башинформсвязь» асыҡ акционерҙар йәмғиәте вәкиле Рушан Кирәев хәбәр итте.
— Беренсе машина кисәнән алда килде, икенсеһе – бөгөн иртән, — тине ул. — Яҡын арала тағы бер нисә партия видеокамераларҙың ҡайтарылыуы көтөлә.
Бөтә видеокамералар ҙа алдан һынау үтәсәк. Республиканың Үҙәк һайлау комиссияһы менән килешеү буйынса улар һайлау участкаларында февраль башында ҡуйыласаҡ. Февраль урталарында видеокамераларҙы һынау режимында эшләтеү планлаштырыла.
Федераль президент һайлауҙары алдынан республикалағы бөтөн һайлау участкалары ла видеокүҙәтеү комплекстары менән тәьмин ителәсәк. Беҙҙең төбәккә SITRONICS һәм Kraftway маркаһындағы камералар ҡайтарыла.
Хәтерегеҙгә төшөрәйек, РФ Хөкүмәте рәйесе Владимир Путин һайлау һөҙөмтәләрен боҙоп күрһәтеүҙә ғәйепләмәһендәр өсөн РФ Финанс министрлығы менән РФ Элемтә һәм киң коммуникациялар министрлығына һайлау участкаларының барыһында ла веб-камералар ҡуйырға ҡушты (95 мең самаһы). Владимир Путиндың бойороғона ярашлы, камералар һайлау участкаларындағы һәм тауыш биреү барышындағы, шулай уҡ тауыштарҙы иҫәпләү дауамындағы хәлдәрҙе реаль ваҡыт режимында күрһәтергә тейеш. Һайлауҙарҙан һуң, Путин фекеренсә, видеокамераларҙы һайлау участкалары урынлаштырылған социаль учреждениеларҙың ихтыяжында файҙаланыу маҡсатҡа ярашлы буласаҡ. Ил буйынса был проектты тормошҡа ашырыуға дөйөм алғанда 10-дан 15 миллиард һумға тиклем аҡса тотоноласаҡ, тип күҙаллана.
Владимир Путин йәнә интернеттағы махсус майҙансыҡта һайлау участкаларынан видеотапшырыу алып барыу проекты буйынса тәҡдимдәр урынлаштырырға ҡушты. Уларҙың нигеҙендә һөҙөмтәһе һәм финанс сығымдары буйынса иң ҡулай вариант һайлап алынасаҡ.


text:
Фото:
Өфөлә Белорет көнө үткәрелә
Фото:
Кисә Өфөнөң «Нефтсе» мәҙәниәт һарайында ҡаланың нигеҙ һалыныуына 250 йыл тулыуын байрам итеү сиктәрендә Өфөлә Белорет көнөн үткәреүгә арналған эш кәңәшмәһе үтте. Унда Башҡортостан Республикаһының мәҙәниәт министры урынбаҫары Ранис Алтынбаев, Белорет районы хакимиәтенең һәм Белорет ҡалаһы предприятиеларының вәкилдәре, «Нефтсе» мәҙәниәт һарайы хеҙмәткәрҙәре, Өфөләге Белорет яҡташтар берлеге вәкилдәре ҡатнашты. Кәңәшмә барышында 28 майҙа үткәреләсәк байрам сараһына әҙерлек мәсьәләләре тикшерелде.
Әйтергә кәрәк, был көндө 15 сәғәттән башлап «Нефтсе» мәҙәниәт һарайында ҡаланың социаль-иҡтисади үҫешен һүрәтләгән күргәҙмә йәйелдереләсәк. Шулай уҡ Белорет предприятиелары менән сығарылған тауарҙар күргәҙмәһе-сауҙа ойоштороласаҡ. Кисен, 19 сәғәттә, ҙур байрам концерты башлана, унда Белорет районында тыуып үҫкән Башҡортостандың күренекле мәҙәниәт эшмәкәрҙәре һәм райондың иң яҡшы ижади коллективтары ҡатнаша. Сараға инеү бушлай, тип хәбәр иттеләр Белорет районы хакимиәтендә.


text:
Рөстәм Хәмитов исеменән Бөйөк Ватан һуғышы ветерандарына Еңеү көнөнә 125 мең открытка ебәрелде
Башҡортостан Президенты Рөстәм Хәмитов исеменән республика ветерандарына Бөйөк Ватан һуғышында Еңеү көнөнә 125 мең открытка ебәрелгән. Был хаҡта «Башинформ» агентлығына Башҡортостан Республикаһы Президентының матбуғат секретары Артем Вәлиев хәбәр итте.
Артем Вәлиевтың әйтеүенсә, йәмғеһе 128 мең президент открыткалары баҫтырылған, шуларҙың 3 меңе – «запасҡа».
— Открыткалар ветерандарға ебәрелде лә инде, — тип билдәләне Башҡортостан Президентының матбуғат секретары. – Улар ветерандарҙың шәхсән үҙҙәренә йәки почта элемтәһе линияһы буйынса тапшырыласаҡ.
Открыткаларҙы Бөйөк Ватан һуғышындағы хәрби хәрәкәттәрҙә ҡатнашыусы ветерандар ҙа, шулай уҡ һуғыш ваҡытында тылда Совет Ҡораллы Көстәре эшмәкәрлеген һәм уның һуғышҡа һәләтлеген тәьмин итеүселәр ҙә аласаҡ.


text:
Фото:
Яңы йыл «Байрамғол»ға 40 быҙау бүләк итте
Фото:
2011 йылдың тәүге биш көнөндә «Байрамғол» агрофирмаһының Ураҙ һөтсөлөк фермаһында 40 быҙау яҡты донъяға килгән. Кесаҙна көндө Учалы районы буйынса эш сәфәре барышында бында республика башлығы Рөстәм Хәмитов булып китте. Ул предприятие эшмәкәрлеге менән танышты, быҙаулатыу, ассенизация бүлексәләрен, быҙауҙар торған бинаны ҡараны.
БР Президенты ҡараған ферма Чехия технологияһы буйынса 2007 йылда төҙөлгән. Бында голштин-фриз тоҡомонло бер меңдән ашыу һыйыр тотола, шуларҙың 850-һе – һауын һыйыры. Тоҡомло мал фермаға Германиянан ҡайтарылған.
«Байрамғол» агрофирмаһының һөтө Өфөнөң һәм Дыуан районы үҙәге Мәсәғүт ауылының эшкәртеүсе предприятиеларына һатыла. Бында мал аҙығы һайлауға етди иғтибар бирелә. Предприятиеға был мәсьәләлә Башҡорт дәүләт аграр университеты әүҙем булышлыҡ итә.
Һыйыр малы үрсетеүҙән тыш «Байрамғол» агрофирмаһы шулай уҡ аттар һәм тексель тоҡомло һарыҡтар үрсетеү һәм үҫемлекселек менән шөғөлләнә.


text:
Башҡортостанда «Йәштәр проекты-2011» бизнес-конкурсы старт алды
Башҡортостан Республикаһының Йәштәр сәйәсәте һәм спорт министрлығы «Йәштәр проекты–2011» республика йәштәр бизнес-проекттары һәм бизнес-идеялары конкурсы хаҡында иғлан итә.
Һәләтле йәш эшҡыуарҙарҙы асыҡлау һәм уларға финанс ярҙам күрһәтеү, йәштәр араһында эшҡыуарҙар башланғысын тормошҡа ашырыу өсөн шарттар булдырыу, республикала яңы бәләкәй предприятиелар асыу процесын әүҙемләштереү һәм ғәмәлдәгеләрен үҫтереү сараның төп маҡсаттары булып тора.
Конкурста 30 йәшкә тиклемге шәхси эшҡыуарҙар, бәләкәй эшҡыуарлыҡ субъекттары, шулай уҡ йәштәр коллективтары ҡатнаша ала.
Ведомствонан хәбәр итеүҙәренсә, комиссия ағзалары эштәрҙе ҡараған ваҡытта үҙ бизнес-проекттарын киләһе йүнәлештәрҙә тормошҡа ашырған йәштәр эшҡыуарлығы субъекттарына өҫтөнлөк бирәсәк: ауыл хужалығы, һунарсылыҡ һәм урман хужалыҡтары, эшкәртеү производстволары, фәнни тикшеренеүҙәр һәм эшләнмәләр, төҙөлөш, һаулыҡ һаҡлау һәм социаль хеҙмәттәр күрһәтеү.
Конкурста еңеүселәр «Иң яҡшы йәштәр бизнес-проекты» һәм «Иң яҡшы йәштәр бизнес-идеяһы» исемле ике номинацияла гранттар менән бүләкләнәсәк.
Заявкалар 16 декабргә тиклем Өфө ҡалаһы, Ленин урамы, 10, 27-се бүлмә (Башҡортостан Республикаһының Йәштәр сәйәсәте һәм спорт министрлығы) адресы буйынса ҡабул ителә. Телефон: (347) 251-57-11.


text:
Рөстәм Хәмитов: «Һәр ветеран һәйбәт шарттарҙа йәшәргә тейеш»
ӨФӨ, 2014 йыл, 29 декабрь. /«Башинформ» мәғлүмәт агентлығы, Илья Спиридонов/.
2012 йылдан алып Башҡортостанға Бөйөк Ватан һуғышы ветерандарының торлаҡ шарттарын яҡшыртыу өсөн федераль бюджеттан 4,5 миллиард һумдан ашыу аҡса бүленгән. «Ветеран Башкортостана» гәзитенә биргән интервьюһында республика башлығы Рөстәм Хәмитов ошо хаҡта белдерҙе.
— Быйыл республикабыҙ 746,1 миллион һум күләмендә субвенция алды. Шул рәүешле беҙ 639 ветерандың торлаҡ мәсьәләһен хәл иттек. Әммә эштәр күп әле, — тине Башҡортостан Президенты.
Уның һүҙҙәре буйынса, хәҙерге көндә 800-гә яҡын кеше сиратта тора. Киләһе йылда Башҡортостанға бүленәсәк аҡсаларға 1300 ветеранға торлаҡ сертификаты тапшырыласаҡ. Сиратты тулыһынса бөтөрөү өсөн өҫтәмә финанслауҙы һорап Рәсәй Хөкүмәтенә мөрәжәғәт әҙерләнгән дә инде.
— Бурысыбыҙ ябай — һәр ветеран һәйбәт шарттарҙа йәшәргә тейеш. Тап ветеран, башҡа кешеләр түгел, — тип һыҙыҡ өҫтөнә алды Рөстәм Хәмитов.
Интервьның тулы тексын «Детально» рубрикаһында уҡығыҙ.


text:
Фото:
Бәләбәйҙә Башҡортостан вуздары Ректорҙар советының күсмә ултырышы үтте
Фото:
Бәләбәйҙә үткән Башҡортостан вуздары Ректорҙар советының күсмә ултырышы «Башҡортостан Республикаһында юғары белем биреү: традициялар, тәжрибә, инновациялар» темаһына бағышланды. Сарала М.Аҡмулла исемендәге Башҡорт дәүләт педагогия университеты ректоры Раил Әсәҙуллин, Башҡорт дәүләт университеты ректоры Әхәт Мостафин, Өфө дәүләт авиация техник университеты проректоры Николай Криони, РФ Эске эштәр министрлығының Өфө юридик институты начальнигы Фәим Мөхәмәтшин, Башҡорт физик культура институты директоры Павел Горулев ҡатнашты.
Республика юғары уҡыу йорттарында белем алған студенттарҙың ата-әсәләре, урта мәктәптәрҙең сығарылыш класс уҡыусылары, урта махсус уҡыу йорттары студенттары, уҡытыусылар менән осрашыуҙа Башҡортосандың алдынғы вуз етәкселәре төбәктә юғары белем биреү системаһын үҫтереү мөмкинлектәре хаҡында һөйләне, һорауҙарға яуап бирҙе.
Осрашыу аҙағында Владимир Путиндың төбәк йәмәғәт ҡабул итеү бүлмәһе етәксеһе, М.Аҡмулла исемендәге Башҡорт дәүләт педагогия университеты ректоры Раил Әсәҙуллин сарала ҡатнашыусыларҙы мартта үтәсәк Президент һайлауҙарында ҡатнашырға саҡырҙы.


text:
Башҡортостан эшҡыуарҙарын IV Халыҡ-ара кадрҙар форумына саҡыралар
ӨФӨ, 2015 йыл, 26 октябрь. /«Башинформ» мәғлүмәт агентлығы, Ксения Калинина/.
Башҡортостан эшҡыуарҙарын «Яңы шарттарҙа кеше капиталы менән идара итеү һөҙөмтәлелеген арттырыу» IV Халыҡ-ара кадрҙар форумына саҡыралар. Сара 28-29 октябрҙә Өфөлә уҙа. Был хаҡта «Башинформ» агентлығына республиканың Тренерҙар һәм консультанттар ассоциацияһы президенты Роза Ремеева хәбәр итте.
Ғәҙәттәгесә, форумда республика дәүләт власы һәм урындағы үҙидара органдары, Рәсәй төбәктәре вәкилдәре, ҙур, урта һәм бәләкәй эшҡыуарлыҡ компаниялары етәкселәре, HR-хеҙмәте етәкселәре, HR-хеҙмәте провайдерҙары, бизнес-тренерҙар, фәнни һәм мәғариф учреждениелары вәкилдәре ҡатнаша.
Форум программаһында төрлө темалар буйынса махсуслаштырылған күргәҙмәләр, дискуссия майҙансыҡтары, интенсив-сессиялар һәм оҫталыҡ дәрестәре ҡаралған. Шулай уҡ тәүге тапҡыр «Үҙ бизнесыңды уңышлы ит» эшлекле уйынын һәм ҙур корпорацияларҙың кейс-чемпионатын уҙғарыу күҙ уңында тотола.
Ойоштороусылар — Башҡортостан Башлығы Хакимиәте, республика Хөкүмәте, «ФБС» автономлы коммерцияға ҡарамаған өҫтәмә белем биреү ойошмаһы эшҡыуарлыҡ мәктәбе (First Business School), «АНКОР» кадрҙар холдингы, Башҡортостанда Рәсәй сәйәсәте мәктәбе, оператор — Башҡортостандың Тренерҙар һәм консультанттар ассоциацияһы. Сараның партнерҙары — республиканың Хеҙмәт һәм халыҡты социаль яҡлау, Мәғариф министрлыҡтары.


text:
2013 йылда Өфөлә тәүге электробустар йөрөй башлаясаҡ
2013 йылда Өфөнөң электр транспортын яңыртыу дауам итәсәк. 12 февралдә үткән матбуғат конференцияһында Өфө хакимиәте башлығының беренсе урынбаҫары Владимир Дмитрюк хәбәр итеүенсә, быйыл бөтә кимәлдәге бюджеттар иҫәбенә 100-шәр трамвай һәм троллейбус, шулай уҡ 20 электробус һатып алыу планлаштырыла.
Владимир Дмитрюк һүҙҙәренсә, 2012 йылда дүрт заманса трамвай һәм биш троллейбус һатып алынған. Элекке транспорт менән сағыштырғанда, яңылары электр энергияһын 40 процентҡа әҙерәк ҡуллана.
— Был йүнәлештәге эш Өфөлә артабан да дауам ителәсәк. Ғәмәлдәге электр транспорты паркы күптән иҫкергән. Пассажирҙар, шул иҫәптән һаулыҡ мөмкинлектәре сикләнгән кешеләр өсөн уңайлы булған заманса транспорт һатып алыу мотлаҡ, — тип хәбәр итте Өфө хакимиәте башлығының беренсе урынбаҫары.


text:
Сибайҙа «Беҙ – Башҡортостан киләсәге» республика профилле лагеры асылды
Сибайҙа «Беҙ – Башҡортостан киләсәге» республика профилле лагеры асылды. Унда бөтә республиканан 55 бала ял итә. Сменаның һәр көнө спорт-патриотик, туристик-крайҙы өйрәнеү йүнәлешендәге төрлө программалар менән байытылған.
Билдәләп үтергә кәрәк, һуңғы йылдарҙа профилле лагерҙар киң популярлыҡ яулай бара, сөнки улар балаларға уҡыу йылынан һуң ял итеү һәм яңы көстәр туплау ғына түгел, билдәле профессиональ оҫталыҡтар һәм һайланған профиль буйынса өҫтәмә белем алыу мөмкинлеген дә бирә.
БР Мәғариф министрлығы мәғлүмәтенә ярашлы, әлеге ваҡытта төбәктең профилле лагерҙарында өс меңгә яҡын бала ял итә.


text:
Пионерия үҙ тыуған көнөн билдәләй
87 йыл элек, 19 майҙа, Бөтә Рәсәй комсомол конференцияһы бөтә ерҙә пионер отрядтары ойоштороу тураһында ҡарар ҡабул итә. Оҙаҡ ваҡыт был көн Пионерияның тыуған көнө булараҡ билдәләнә. Ләкин Советтар Союзы тарҡалыу менән был байрам рәсми булыуҙан туҡтай.
Шуға ҡарамаҫтан, Башҡортостанда 20 йыл дауамында "Башҡортостан пионерҙары" Республика балалар йәмәғәт ойошмаһы әүҙем эшләп килә. Бөгөн уның сафында 200 меңдән ашыу бала иҫәпләнә. 19 майҙа тағы 400 балаға һәм үҫмергә галстук тағасаҡтар. Пионерға тантаналы ҡабул итеү Иван Якутов исемендәге паркта үткәрелә. Һуңынан яңы ҡабул ителгән пионерҙар "Әҙер бул" уйынында ҡатнашасаҡ.
Бындай саралар республиканың бөтә ҡалаларында һәм райондарында үтәсәк.


text:
Октябрьскийҙың йәш бейеүселәре Мәскәүҙә үткәрелгән халыҡ-ара фестивалдә ике тапҡыр еңеүсе булды
Октябрьскийҙағы Ҡала мәҙәниәт һарайының «Фортуна» бейеү коллективы Мәскәүҙә үткән «Юность» халыҡ-ара балалар һәм үҫмерҙәр ижады фестивалендә ҡатнашты.
Октябрьский ҡалаһы вәкилдәре менән Рәсәйҙең төрлө ҡалаларынан ун ете ижади коллектив көс һынашты, тип хәбәр итә «Октябрьский нефтяник» гәзите. Октябрьскийҙың йәш бейеүселәре уңышлы сығыш яһаны. «Фортуна» төрлө йәш категорияларында ике тапҡыр еңеүсе булды, шулай уҡ фестивалдең махсус призы менән билдәләнде. Бейеү коллективы етәксеһе Светлана Бәхтийәрова «Халыҡ бейеүе» номинацияһында лауреат дипломына лайыҡ булды.


text:
Данте Алигьери
Данте Алигьери (итал. Dante Alighieri), тулы исеме Дуранте дельи Алигьери (1265 йыл, майҙың икенсе яртыһы — 13 сентябрҙән 14 сентябргә ҡаршы төндә, 1321 йыл) — бөйөк итальян әҙәбиәте шиғриәте шағиры, аҡыл эйәһе, дин белгесе, итальян әҙәбиәтенә нигеҙ һалыусыларҙың береһе, итальян композиторы, сәйәси эшмәкәр. Ул "Комедия"ла (һуңыраҡ «Божественная комедия» тип Боккаччо атаған әҫәрендә) Урта быуаттарҙың һуңғы дәүере мәҙәниәтенең синтезын күрһәткән[6][7].
Биографияһы[үҙгәртергә | вики-тексты үҙгәртергә]
Флоренцияла[үҙгәртергә | вики-тексты үҙгәртергә]
Ғаилә риүәйәттәре һүрәтләүенсә, Дантеларҙың ата-бабалары римлеләрҙең Флоренция ҡалаһына нигеҙ һалыусы Элизейҙар ырыуынан сыҡҡан булған. Данте ҡартатаһының ҡартатаһы Каччагвида Конрад III (1147—1149) Тәре походында ҡатнашҡан һәм рыцарлыҡҡа ҡабул ителгән булған. Ул мосолмандарға ҡаршы һуғышта һәләк булған. Каччагвида ломбардсы Альдигьери да Фонтан ғаиләһенән сыҡҡан ҡыҙға өйләнгән. «Алигьери» исеме «Альдигьери» тигән һүҙҙән ябайлаштырыу арҡаһында килеп сыҡҡан. Уның бер улы шул исемде йөрөткән. Алигьериҙың улы, Беллинчоне, Дантеның ҡартатаһы, гвельфтар һәм гибеллиндар алышы ваҡытында Флоренциянан ҡыуылған. Сицилиялы Манфредтың Беневинто янында тармар ителеүе арҡаһында ул тыуған ҡалаһы Флоренцияға 1266 йылда әйләнеп ҡайта. Дантеның атаһы, сәйәси алыштарҙа ҡатнашмайынса, Флоренцияла ҡалған.
Дантеның дөрөҫ кенә яҙылған тыуған көнө билдәһеҙ. Бокаччо әйтеүе буйынса, Данте 1265 йылдың май айында тыуған. Данте үҙен Игеҙәктәр йондоҙлоғонда тыуған тип иҫәпләй (Комедия, Рай, 22). Хәҙерге заман сығанаҡтарында уның тыуған ваҡыты итеп 1265 йылдың май урталары күрһәтелгән. Шулай уҡ билдәле булыуынса, Данте 1265 йылдың 26 майында (үҙе тыуғандан һуң беренсе, страстная шәмбеһендә) Дуранте тигән исем аҫтында суҡындырылған.
Дантеның беренсе остазы ул ваҡытта билдәле шағир һәм ғалим Брунетто Латини була. Дантеның ҡайҙа уҡыуы билдәле түгел, шулай ҙа ул үҙ заманында боронғо һәм урта быуаттар әҙәбиәтен, тәбиғи фәндәрҙе бик шәп белгән, хатта ул замандың еретик тәғлимәттәре менән дә таныш булған.
1286—1287 йылдарҙа Данте бер нисә ай Болоньела, хәҙерге ваҡытҡа тиклем һаҡланып ҡалған Гаризенд һәм Азинелли башнялары янында, йәшәгән. Бының сәбәптәре булып, ҡайһы бер ғалимдар әйтеүенсә, Дантеның ул ваҡытта билдәле булған университетта уҡыуы торған[8].
Дантеның иң яҡын дуҫы шағир Гвидо Кавалькада булған. Данте уға бик күп шиғырҙар һәм «Яңы тормош» поэмаһын бағышлаған.
Беренсе тапҡыр Данте Алигьериҙы йәмәғәт эшмәкәре 1296 −1297 йылдарҙа ҡарай башлағандар, ә 1300 йәки 1301 йылда ул приор булған. 1302 йылда ул үҙенең аҡ гвельфтар партияһы менән[9] Флоренциянан ҡыуылған һәм бер ҡасан да кире әйләнеп ҡайтмайынса, һөргөнлөктә үлгән.
Һөргөнлөк йылдары[үҙгәртергә | вики-тексты үҙгәртергә]
Данте һөргөнлөктә булған сағында күскенсе булып күп йөрөгән. Ул Тоскананың «яны стиль» менән яҙыусы Пистойанан Чино, Гвидо Кавальканти һәм башҡа шағирҙар араһында лирик шағир булып танылған. Уның «La Vita Nuova» (Яңы тормош) шул саҡта яҙыла. Һөргөнлөктә йәшәү уны бик етди, талапсан булырға өйрәтә. «Пир»(«Convivio») тигән әҫәрендә ун дүрт канцонға аллегорик-схоластик комментарий яҙа башлай. Әммә «Convivio» тамамланмай ҡалған, тик өс канцонға ғына баш һүҙ һәм аңлатма яҙылған. Икенсе китабының 14-се бүлегендә латин теле тураһындағы трактаты ла («De vulgari eloquentia») яҙылып бөтөлмәгән.
Шул һөргөн йылдарында «Илаһи комедияның» өс кантиғы ла бик оҙаҡ ваҡыт яҙылған. «Рай» Равеннала яҙылған. Данте Алигьери үлгәс, уның улдары аталарының һуңғы ун өс йырын таба алмаған. Легендаларға ярашлы, Данте Алигьери, Якопо исемле улының төшөнә инеп, йырҙарының ҡайҙа ятҡанын үҙе әйтеп биргән.
Иҫкәрмәләр[үҙгәртергә | вики-тексты үҙгәртергә]
- ↑ Record #118523708 // Общий нормативный контроль — 2012—2016.
- ↑ Dizionario Biografico degli Italiani — 1960.
- ↑ Международный идентификатор стандартных наименований
- ↑ Голенищев-Кутузов И. Н. Жизнь Данте и его малые произведения // Данте Алигьери. Малые произведения — М.: 1968. — С. 419-447.
- ↑ Данте Алигьери // Философский энциклопедический словарь — 1983.
- ↑ А. Дживелегов ДАНТЕ АЛИГИЕРИ.
- ↑ Борис Пясик Тайна Данте Алигьери. Оракул №6 ((июнь)/2010).
- ↑ Marco Santagata, 2015, pp. 73-74
- ↑ Malcolm Moore «Dante’s infernal crimes forgiven», Daily Telegraph, June 17, 2008.
Әҙәбиәт[үҙгәртергә | вики-тексты үҙгәртергә]
- Данте Алигьери // Брокгауз һәм Ефрондың энциклопедик һүҙлеге: 86 томда (82 т. һәм 4 өҫтәмә том) — СПб., 1890—1907. (урыҫ.)
- Данте Алигиери // Малый энциклопедический словарь Брокгауза и Ефрона: В 4 томах — СПб., 1907—1909.
- Данте, Алигьери // Еврейская энциклопедия Брокгауза и Ефрона — СПб., 1908—1913.
- Баренбойм П. Д. «Конституционные идеи Данте», Законодательство и экономика, № 6, 2005, C. 64—69
- Генон Р. Эзотеризм Данте // Философские науки. — 1991. — № 8. — С. 132—170.
- Голенищев-Кутузов И. Н. Творчество Данте и мировая культура / Под редакцией и послесловием академика В. М. Жирмунского — Наука, 1971.
- Голенищев-Кутузов И. Н. Данте — Молодая Гвардия, 1967.
- Данте и всемирная литература. М., 1967.
- Дживелегов А. К. Данте, 1933. — 176 с. (Жизнь замечательных людей)
- Доброхотов А. Л. Данте Алигьери.- М.: Мысль, 1990.- 207,[1]c.-(Мыслители прошлого) ISBN 5-244-00261-9
- Елина Н. Г. Данте. М., 1965.
- Зайцев Б. К. Данте и его поэма. М., 1922.
- Рабинович В. Л. «Божественная Комедия» и миф о философском камне // Дантовские чтения. М., 1985.
- Santagata M. Dante. Il romanzo della sua vita — Milano: Oscar Mondadori, 2015. — 467 p. — ISBN 978-88-04-63182-8.
Һылтанмалар[үҙгәртергә | вики-тексты үҙгәртергә]
- Голенищев-Кутузов И. Н. Данте в России
- World of Dante
- Божественная комедия с комментариями Лозинского и иллюстрациями Гюстава Доре в библиотеке mobook.ru
- Божественная Комедия с комментариями Лозинского и иллюстрациями Гюстава Доре on line .RU
- Божественная Комедия on line .IT
- Поэма на русском языке
- Поэма на итальянском и английском языках
- DANTE E GLI STUDI DANTESCHI Пильщиков: Аннотированный каталог сетевых ресурсов по Данте и дантоведению
- Создатель «Божественной комедии» обрел лицо
- Данте Алигьери
- Елена Сизова. Фридрих II Гогенштауфен и его династия в зеркале литературы. Историко-искусствоведческий портал "Монсальват". Тәүге сығанаҡтан архивланған 21 август 2011.


text:
Башҡортостанда 102 айыу өңө эшләнәсәк
Тирә-яҡ мөхитте һаҡлау йылында «Башинформ» агентлығы «Ижтимағи электрон гәзит» менән берлектә яңы экологик акция башлай. Иҫегеҙгә төшөрәбеҙ, бығаса журналистар ҡоштарҙың ҡала шарттарында йәшәү мәсьәләһенә иғтибарын йүнәлткәйне. Ҡоштар көнөн тергеҙеү буйынса акция сиктәрендә «Башинформ» агентлығы заказы буйынса 102 сыйырсыҡ ояһы әҙерләнде, улар Өфө парктарында һәм скверҙарында урынлаштырылды. Хәҙер журналистар айыуҙар, төлкөләр һәм һыуырҙарҙың торлаҡ мәсьәләһен хәл итә.
«Башинформ» агентлығы акцияһы Башҡортостандың хайуандар донъяһын һаҡлап ҡалыу маҡсатында ойошторола. Акция сиктәрендә Бөрйән һәм Хәйбулла райондарында 102 айыу өңө эшләү һәм 102 өң ҡаҙыу планлаштырыла. Өңдәрҙең конструкцияһын әҙерләүгә Өфөнөң атҡаҙанаған зоология белгестәре йәлеп ителде. Хайуандар өсөн «йорттар» биология фәндәре докторы Валентин Медведов контроле аҫтында эшләнәсәк. Әлеге ваҡытта ирекмәндәр отряды әҙерләнә. Һәүәҫкәр экологтарҙың Бөрйән районына тәүге сәйәхәте 3 апрелгә билдәләнгән. Акцияға ҡушылырға теләүселәр «Бәйләнештә» социаль селтәрендә «Ижтимағи электрон гәзит» битендә яҙыла ала.


text:
«Forbes» версияһы буйынса Өфө бизнес менән шөғөлләнеү өсөн иң уңайлы ҡалалар рейтингында икенсе урында тора
«Forbes» журналы бизнес алып барыу өсөн Рәсәйҙең иң яҡшы 30 ҡалаһы рейтингын баҫтырып сығарҙы. Эшҡыуарлыҡ менән шөғөлләнеү өсөн иң яҡшы ҡалалар рейтингын «Forbes» дүртенсе тапҡыр төҙөй. Быйыл унда тәүге тапҡыр Мәскәү менән Санкт-Петербург иҫәпкә алынған — улар 30 ҡаланан торған исемлектең иң аҙағында килә. Мәскәү — 27-се, Петербург 29-сы урын биләй. Рейтинг төҙөгәндә беренсе тапҡыр уҡыусылар менән үткәрелгән һорау алыу һөҙөмтәләре лә иҫәпкә алынған. Иң бәләкәй административ баҫымлы, һалым чиновниктары бизнесҡа толерантлыҡ һаҡлаған, финанс ярҙам алыу мөмкинлеге булған ҡалалар алдынғылар рәтенә күтәрелгән
Исемлек Сочи ҡалаһы менән башлана. Өфө менән Силәбе икенсе һәм өсөнсө урын алған.
Беренсе тиҫтәгә йәнә Төмән, Түбәнге Новгород, Екатеринбург, Махачкала, Ҡазан, Улан-Удэ һәм Краснодар ингән. 30 ҡаланан торған исемлек Дондағы Ростов менән тамамлана.


text:
Республикала даими эшләүсе бизнес-майҙансыҡ барлыҡҡа киләсәк
ӨФӨ, 2014 йыл, 2 декабрь. /«Башинформ» мәғлүмәт агентлығы, Артур Басыров/.
Өфөлә шишәмбе башланған Башҡортостан Республикаһында Эшҡыуарлыҡ аҙналығы даими майҙансыҡты булдырыуҙа башланғыс нөктәгә әйләнергә тейеш. Төрлө кимәл бизнесының аралашыуы уның төп маҡсаты буласаҡ.
Республиканың Сауҙа-сәнәғәт палатаһы президенты Юрий Пустовгаров бизнес-майҙансыҡтың Сауҙа-сәнәғәт палатаһы һәм «Башкомснаббанк»тың финанс булышлығы ярҙамында эшләйәсәген билдәләне.
— Практика күрһәтеүенсә, бындай осрашыуҙар ойошторған саҡта эшҡыуарҙарҙың 10 процент самаһы республика эсендә үҙенә уҙаҡташтар таба. Яңыраҡ ҡына 80 кешенән торған беҙҙең делегация Ҡытайға барғанда, ошо делегация эсендә генә 10 кеше бер-береһен табып, хеҙмәттәшлек итергә килеште. Шуның өсөн Ҡытайға барырға кәрәк инеме? — тине Юрий Пустовгаров эшлекле форумда ҡатнашыусылар менән осрашыуҙа.
Ойоштороласаҡ майҙансыҡтың онлайн режимында эшләүе күҙаллана.
— Төп мәсьәләләр теҙмәһен «өҫтә», хөкүмәттә түгел, ә эшҡыуарҙар үҙҙәре әҙерләйәсәк. Республикала Эшҡыуарлыҡ аҙнылығының дүрт көн эшләүе ваҡытында көнүҙәк һорауҙар йыйыласаҡ һәм һуңынан уларҙың иң киҫкендәре 2015 йылдың ғинуар-февралендә уҙасаҡ түңәрәк өҫтәлдәргә һәм семинарҙарға сығарыласаҡ. Шулай уҡ тармаҡтар буйынса эшҡыуарҙар ассоциацияларын ойошторорға ниәтләнәбеҙ, — тип һөйләне Юрий Пустовгаров.
Эшҡыуарлыҡ буйынса даими эшләүсе майҙансыҡ ҡатнашыусылары төбәктә билдәле ташламалар менән файҙалана аласаҡ.
— Майҙансыҡтың һәр ҡатнашыусыһына «Башкомснаббанк» шәхси кабинет асасаҡ, ә 2015 йылдың февралендә республика эшҡыуарҙары өсөн банк карталары сығарасаҡбыҙ. Былар барыһы ла бушлай буласаҡ. Уның сиктәрендә төбәгебеҙ баҙарында күрһәтелгән төрлө-төрлө хеҙмәттәр буйынса ташламалар менән дисконт клубы булдырасаҡбыҙ, — тип хәбәр итте Сауҙа-сәнәғәт палатаһы президенты.


text:
Республикала иң яҡшы электрон мәктәптәрҙе һайлайҙар Фото: Олег Яровиков
Республикала иң яҡшы электрон мәктәптәрҙе һайлайҙар
Республикала иң яҡшы электрон мәктәптәрҙе һайлайҙар Фото: Олег Яровиков
«Электрон мәктәп» республика белем биреү форумы еңеүселәрен шишәмбе, 10 декабрҙә, иғлан итәләр. Электрон белем биреү өлкәһендә иң яҡшы тәжрибә күрһәткән 70 мәктәп-конкурсант араһынан 32 дөйөм белем биреү учреждениеһы киләһе турға үтте. Ошо көндәрҙә улар БР Мәғарифты үҫтереү институтында жюри ағзалары алдында үҙ проекттарын презентацияланылар.
— Әлеге ваҡытта был процесты техник тәьмин итеү буйынса бөтә шарттар булдырылған, тик бөгөн беҙҙең бурыс – һәр уҡытыусыны тәү сиратта электрон белем биреү сиктәрендә дәрес үткәреү методикаһына өйрәтеү, — тип билдәләне жюри рәйесе, БР мәғариф министрының беренсе урынбаҫары Руслан Хәбибов.— Мәғлүмәти технологиялар белем биреү ҡоралы булыу ғына түгел, ә үҫеп килеүсе быуынды тәрбиәләү өсөн дә хеҙмәт итергә тейеш. Һәм бында, әлбиттә, уҡытыусының роле – иң мөһиме, был өлкәлә беҙ уны алмаштыра алмайбыҙ. Беҙҙең һуңғы һөҙөмтә – ул мәктәпте тамамлағас, юғары белем биреү учреждениеһына уҡырға инеү мөмкинлегенә эйә булған уңышлы бала.
«Электрон мәктәп» инновацион белем биреү учреждениелары форумы республикала беренсе тапҡыр уҙғарылды. Ул бөгөн смарт-белем биреү технологияһын Башҡортостандың бөтә мәктәптәрендә лә ҡулланыуҙарын күрһәтте.
Проекттарҙы баһалағанда жюри уның ышандырырлыҡ булыуын, теманың еренә еткереп эшләнеүен, үҙ-ара бәйлелекте, күрһәтмә материалдар булыуын иҫәпкә алды.
Конкурс йомғаҡтары буйынса 20 смарт-мәктәп һайлап алына. Улар үҙ тәжрибәһен төбәктең бөтә дөйөм белем биреү учреждениялары менән уртаҡлаша ала.


text:
Башҡортостандың Сауҙа-сәнәғәт палатаһы коррупцион ҡаршылыҡтар тураһында һорау алыу үткәрә
Рәсәй Федерацияһының Генераль прокуратураһы Академияһы илдә коррупцион енәйәтте өйрәнә. Ошоға бәйле Башҡортостан Республикаһы Сауҙа-сәнәғәт палатаһының рәсми сайтында «Коррупцион ҡаршылыҡтар» тип аталған һорау алыу урынлаштырылды, унда эшҡыуарҙар бер нисә һорауға яуап бирергә тейеш.
Башҡортостан Республикаһы Сауҙа-сәнәғәт палатаһының матбуғат хеҙмәтенән хәбәр итеүҙәренсә, яуаптар илдә эшҡыуарлыҡтың цивилизациялы үҫешенә бәйле проблемаларға йоғонто яһай аласаҡ.
Анкета аноним рәүештә тултырыла. Ниндәй ҙә булһа шәхси мәғлүмәттәрҙе күрһәтергә кәрәкмәй. Һорау алыу һөҙөмтәләре дөйөмләштерелеп ҡулланыласаҡ.


text:
Фото:
Өфөнөң «Информреклама» нәшриәте “Бәләкәй Ватан” бөтә Рәсәй конкурсында еңеүсе булды
Фото:
Өфөнөң «Информреклама» нәшриәте төбәк һәм тыуған яҡты өйрәнеү буйынса «Бәләкәй Ватан» VI Бөтә Рәсәй конкурсының «Рәсәй буйлап сәйәхәт» номинацияһында еңеүсе тип табылған. Конкурсҡа 2009 йылда нәшер ителгән «Красноусольск: курорт, дарующий здоровье» төҫлө һүрәтле фотоальбомы ебәрелгәйне. «Информреклама» нәшриәте директоры Хәмит Алпаровҡа конкурста еңеү уңайынан иҫтәлекле билдә тапшырылған.
«Бәләкәй Ватан» конкурсы Нәшриәт һәм киң коммуникациялар буйынса федераль хеҙмәт агентлығы менән ойошторолған. Ул тыуған яҡты өйрәнеү өлкәһендәге иң ҡыҙыҡлы тикшеренеүҙәрҙе һәм ижади эштәрҙе, шулай уҡ Рәсәйҙең төбәк нәшриәттәренә ярҙам итеү маҡсатында 2005 йылдан башлап үткәрелә. Быйыл конкурсҡа Рәсәйҙең 175 ҡалаһының 200-ҙән ашыу нәшриәтенән 500 баҫма ебәрелгән. Эштәр «Тыуған яғым», «Тыуған ил образы», «Мауыҡтырғыс тыуған яҡты өйрәнеү дәресе», «Тыуған яғым кешеләре», «Сәнәғәт, фән, технологиялар» һәм «Рәсәй буйлап сәйәхәт» кеүек алты номинацияла ҡаралған. Һуңғы номинацияла китаптар, юл белешмәләре, карта, атлас, туристар йәлеп итеү маҡсатында Рәсәй төбәктәрен, шифаханаларын, ҡурсаулыҡтарын пропагандалаусы белешмәләр тәҡдим ителгән. «Информреклама» нәшриәте менән бергә «Исторический путеводитель» серияһы өсөн Мәскәүҙең «Вече» нәшриәте һәм «Якутия удивительная и загадочная» китабы өсөн яҡуттарҙың «Бичик» нәшриәте билдәләнгән.
Еңеүселәрҙе бүләкләү тантанаһы “Рәсәй китаптары” XIII Милли китап күргәҙмә-йәрминкәһе барған Бөтә Рәсәй күргәҙмә үҙәгендә үткән. Нәшриәт һәм киң коммуникациялар буйынса федераль хеҙмәт агентлығы стендында конкурстың баһалама ағзаларынан юғары баһа алған баҫмаларҙы, шул иҫәптән «Красноусольск» шифаханаһы хаҡындағы фотоальбомды ла күрергә мөмкин ине.


text:
Cookie
Cookie - Браузерҙа һаҡланыу өсөн веб-серверҙан ҡулланыусы компьютерына ебәрелгән ярҙамсы мәғлүмәт. Башҡортса «күкәй» тип тә әйтеүселәр бар.
«Күкәйҙәр» - мәғлүмәттәрҙең ҙур булмаған киҫәктәре. Ҡайһы бер сайттарға ингәндә һеҙҙең компьютерҙа һаҡлана. Бындай сайтты ҡарағанда веб-сервер браузерға локаль дискта бер йәки бер нисә шундай киҫәк һаҡларға тәҡдим итә. Артабан, бындай сайтҡа ингәндә, сервер браузерҙан был сайтҡа ҡараған "cookies" һораясаҡ. "Cookies" веб-серверға, айырым биттәр һораған арала йәки эш сеанстары араһында һеҙгә ҡараған билдәле бер мәғлүмәтте һаҡларға мөмкинлек бирә. Мәҫәлән, "cookies" онлайн кибетенең веб-серверы тарафынан, кибет менән эш сеансы барышында һатып алынған әйберҙәр һалынған кәрзиндең эстәлеге тураһында мәғлүмәт һаҡларға мөмкинлек бирә.
{{|ro}}


text:
Һыуға батыусылар һәм янғындар арта
Республикала эҫе көндәр тора. Урыны менән һауа температураһы 40 градусҡаса етә. Эҙемтә булараҡ һыуға батыусылар ҙа арта.
Янғындар менән дә хәл ҡатмарлы ҡала. Көйөргәҙелә Ермолаево ҡасабаһы янындағы сүплектәге янғынды һүндереү дүрт көн рәттән дауам итә. Махсус отрядтар асыҡ урындағы ут эҙемтәләрен бөтөрһә лә, полигон төптән быҫҡый. Белгестәр һүҙенә ҡарағанда, төтөндә ағыулы матдәләр - токсиндар күп. Райондағы был сүплек егерме йылдан ашыу эшләп килә. Ул техник яҡтан да хәүефле. Яңы полигон булдырыу әлегә проектта ғына ҡала. Әлегә халыҡ ағыулы төтөн еҫкәргә мәжбүр.
Үткән ике көндә Республикала 20-гә яҡын янғын сығыу осрағы теркәлгән. Утта 2 кешенең ғүмере өҙөлгән, 3 кеше йәрәхәтләнгән. Өфөлә генә алты урында янғын сыҡҡан. Өфөлә Минһажев урамындағы янғында ике кеше һәләк булды. Янғын тураһындағы хәбәр иртән алты сәғәттә алына. Уға өсөнсө ауырлыҡ категорияһы бирелә. Ут беренсе ҡатта сыҡҡанлыҡтан икенсе ҡатта йәшәүселәргә тәҙрәнән һикерергә тура килә. Янғында ике кешенең ғүмере өҙөлә. Йорт тулыһынса янып бөтә.
Ишембай, Октябрьский, Яңауыл, Бишбүләк, Иглин, Ауырғазы, Благовар, Баҡалы, Әлшәй, Күгәрсен, Саҡмағош, Дәүләкән, Өфө райондарында янғындар сыҡҡан. Янғын һүндереү хеҙмәтенән хәбәр итеүҙәренсә, үтә аяныслы хәл Өфө районының Киров районында теркәлгән. Бында Минһажев урамындағы 52-се йортта янғын сығып, уны һүндергәндә 2 ҡатындың мәйете табылған. Әле был янғын сәбәптәре өйрәнелә. Урман яныу осраҡтары теркәлмәгән, әммә янғын һүндереүселәр бер-нисә тапҡыр янған үләнде һүндереүгә йәлеп ителгән.


text:
Өфөнөң икенсел торлаҡ баҙарында хаҡтар 0,4 процентҡа кәмене
Өфөнөң икенсел торлаҡ баҙарында үткән аҙнала тәҡдим ителгән уртаса хаҡтың 0,4 процентҡа кәмеүе теркәлде. Хәҙер ул квадрат метрына 46,28 мең һум тәшкил итә.
Бер бүлмәле фатирҙар хаҡы – 0,5 процентҡа, күп бүлмәлеләрҙеке 0,6 процентҡа төштө. Ике һәм өс бүлмәле фатирҙар сегментында иһә хаҡтар 0,6 һәм 0,1 процентҡа артты.
«Эксперт» күсемһеҙ милек агентлыҡтары селтәре аналитигы Айгөл Степанова мәғлүмәте буйынса, әлеге ваҡытта иң арзан бер бүлмәле фатир ҡалала 1100 мең һумға тәҡдим ителә. Ул Макаров урамындағы йортта урынлашҡан, майҙаны - 33 квадрат метр. Иң ҡыйбат фатир 20 миллион һум тора. Был Достоевский урамындағы биш бүлмәле фатирҙың майҙаны — 202,4 кв. метр.
Иң арзан бүлмәне Губкин урамынан 550 мең һумға алырға мөмкин. Уның майҙаны 11 кв.м.тәшкил итә. Иң ҡыйбат бүлмә — 24 кв. метр — 1220 мең һум. Ул Герцен урамындағы йортта урынлашҡан.
Һатыуға ҡуйылған иң ҡыйбат коттедж 16300 мең һумға тәҡдим ителә. Был Уптылағы йорттоң майҙаны — 423 квадрат метр.


text:
Фото:
Башҡортостандың полиция хеҙмәткәрҙәре оҙайлы командировканан ҡайтты
Фото:
Көн элгәре Өфөгә Башҡортостандың 88 полиция хеҙмәткәре әйләнеп ҡайтты, улар ярты йыл дауамында Төньяҡ Кавказ территорияһында ауыр хеҙмәт бурысын үтәгән. БР буйынса Эске эштәр министрлығының матбуғат хеҙмәтенән хәбәр итеүҙәренсә, тәртип һағында тороусылар ярты йыл эсендә юлдарҙа ун меңләп машинаны тикшергән, эҙләнгән автомобилдәрҙе асыҡлаған. Улар шулай уҡ йөҙ грамм самаһы наркотиктар тартып алған, суд органдарынан ҡасып йөрөгән бер нисә кешене тотҡан. Эш һөҙөмтәләре буйынса Башҡортостандың полиция хеҙмәткәрҙәре почетлы икенсе урынға лайыҡ булған.
— Был беренсе, ауыр командировка. Унда башҡа төрлө йолалар, ҡанундар, әммә алты ай көсөргәнешле һәм уңышлы үтте, — тип һөйләне баш ҡаланың патруль-пост хеҙмәте инспекторы, полиция майоры Рөстәм Сәйфуллин. – Өйҙә беҙҙе балалар, ғаилә, ата-әсәләр көтә, тигән уй көн һайын күңелде йылытты — ә был иң мөһиме.
Имен-аман әйләнеп ҡайтҡан полиция хеҙмәткәрҙәрен ҡаршы алырға һәм ҡотларға БР буйынса Эске эштәр министрлығы етәкселеге килде. Республиканың эске эштәр министры полиция генерал-майоры Михаил Закомалдин ҡайһы бер хеҙмәткәрҙәргә уңышлы хеҙмәт өсөн наградалар тапшырҙы.
— Һеҙ тағы ла бер тапҡыр Башҡортостан полицияһы хеҙмәткәре тигән юғары исемде раҫланығыҙ һәм алдығыҙға ҡуйылған бурыстарҙы намыҫ менән үтәнегеҙ, — тине генерал Закомалдин, тәртип һағында тороусыларҙы сәләмләп. – Республика етәкселеге исеменән һеҙгә лайыҡлы хеҙмәтегеҙ өсөн оло рәхмәтемде белдерәм.


text:
Башҡортостандан Төнъяҡ Кавказға шаһиҙә итеп алып киткән ҡыҙ табылды
Был тарихтың ҡыҫҡаса йөкмәткеһе шулайыраҡ - Өфө мәктәптәренең береһендә уҡыған рус ҡыҙы интернет аша Кавказ егеттәре менән таныша. Улар христиан ҡыҙын ислам тәғлимәтәренә ғашиҡ итә, ҡыҙ исламға күсә һәм ата- әсәһенән ҡасып яңы таныштарына - Дағстанға китә.
Әммә уны ысын ислам түгел, радикаль ойошмаға вербовать иткән булалар. Бикле, телефонһыҙ ҡалған ҡыҙ 6 йылдан һуң әмәлен табып унан ҡаса, Башҡортостандан барған федералдар менән милиция уны табып алып ҡайта.
Телевидениеға биргән әңгәмәһендә ул үҙе һымаҡ ҡыҙҙарҙы ошондай тоҙаҡҡа эләкмәҫкә өндәне.


text:
Башҡортостан граждандарҙы авария хәлендәге торлаҡтан күсереү буйынса алда бара
Башҡортостан — граждандарҙы иҫке авария хәлендәге торлаҡтан яңы торлаҡҡа күсереү буйынса алдынғы төбәктәр иҫәбендә. Торлаҡ-коммуналь хужалыҡты реформалаштырыуға булышлыҡ итеү фонды мәғлүмәттәренә ҡарағанда, авария хәлендәге йорттан яңы торлаҡҡа күсеүселәрҙең иң күбе Кемерово өлкәһендә — 2975 кеше. Башҡортостан икенсе урында – 2097 кеше. Унан ҡала Новосибирск — 2024, Ырымбур — 1631 һәм Силәбе — 1584 – өлкәләре.
Федераль округтар араһында был күрһәткес буйынса Волга буйы алда бара: яңы фатирҙарға 10579 кеше күсте лә инде.
Башҡортостандың Төҙөлөш, архитектура һәм транспорт министрлығы мәғлүмәттәре буйынса, дөйөм алғанда, быйыл республикала авария хәлендәге йорттарҙан 3709 кеше күсенде. Улар араһында беренсел генә түгел, икенсел фатирға инеүселәр ҙә байтаҡ. —Былар Өфө, Салауат, Стәрлетамаҡ, Сибай, Нефтекама ҡалаларында, шулай уҡ Благовещен һәм Туймазы райондарында йәшәүселәр. Был маҡсаттарға 3,7 миллиард һум самаһы аҡса үҙләштерелде. Был пландың 84 проценты, йыл аҙағына тиклем күсереү дауам иттереләсәк. Бөгөнгө көндә республикала бөтәһе 10110 кеше иҫке һәм авария хәлендәге торлаҡта йәшәй.


text:
Мәскәүҙә «Боронғо Рәсәй» күргәҙмәһенә Өфө фотографтарының эштәре ҡуйылған
ӨФӨ, 2016 йыл, 27 ғинуар. /«Башинформ» мәғлүмәт агентлығы, Ләйлә Аралбаева/.
Мәскәүҙәге Рәссамдарҙың үҙәк йортонда «Боронғо Рәсәй» күргәҙмәһе асылды. III Дөйөм Рәсәй фестивалендә Өфөнән дүрт фотограф — Андрей Пестрецов, Рәмил Йосопов, Олег Меньков һәм Андрей Коротнев үҙҙәренең эштәрен тәҡдим итә. Экспозицияла Башҡортостан тәбиғәтенең матурлығын сағылдырған ете ижади эш урын алған.
Рәсәй тәбиғәтенә арналған фотокүргәҙмә фестиваль майҙансығында төп урынды биләй. Күргәҙмәгә Байкалда, Ҡалмыҡстанда, Соловецк утрауҙарында, Алтайҙа һәм Арктикала төшөрөлгән фотоһүрәттәр ҡуйылған. Быйыл ойоштороусылар Волга йылғаһына ҙур иғтибар бүлгән. Фестивалдең абруйлы ҡунаҡтары — Рәсәйҙең мәҙәниәт министры Владимир Мединский, Федерация Советы башлығы Валентина Матвиенко ҡатнашыусыларҙың һөнәри кимәле юғары булыуын билдәләне.
Күргәҙмә 25 февралгә тиклем эшләй.


text:
Фото:
Башҡортостанда эконом-класындағы аҙ ҡатлы торлаҡ төҙөлөшө проекты тормошҡа ашырыласаҡ
Фото:
Башҡортостан эконом-класындағы яңы аҙ ҡатлы торлаҡ төҙөлөшө проектын тормошҡа ашырыуға тотондо. Тейешле килешеүҙе ғәмәлгә ашырыу планына кисә Башҡортостан Президенты Рөстәм Хәмитов һәм Торлаҡ төҙөлөшөн үҫтереүгә булышлыҡ итеү буйынса федераль фондтың генераль директоры Александр Браверман ҡул ҡуйҙы. Уға ярашлы, республикаға арзан һәм уңайлы торлаҡ төҙөүгә федераль милектәге ер участкалары бирелә. Ҡаланы перспективалы үҫтереү зонаһынан тәүге 147 гектар Өфөгә тапшырылған да инде.
Кисә Башҡортостан Хөкүмәтендә Өфө районының Ветошников ауылы янында төҙөләсәк беренсе аҙ ҡатлы ҡасаба проектының презентацияһы үтте. Комплекслы төҙөлөш 58,9 гектар майҙанда йәйелдереләсәк. Был участканы ҡуртымға алыуға хоҡуҡты һатыу буйынса аукцион Торлаҡ төҙөлөшөн үҫтереүгә булышлыҡ итеү фонды менән 29 июнгә билдәләнгән. Бер йылдан һуң бында коттедждар төҙөлөшө киң ҡолас алырға тейеш. Ә ике йылдан һуң, ҡул ҡуйылған планға ярашлы, төҙөүселәр тәүге 344 йортто файҙаланыуға тапшырырға бурыслы. Был майҙаны иң күбендә 150 квадрат метрлыҡ йорттар буласаҡ. Өй менән бергә 10 сутый ер участкаһы ла бирелә.
Биҫтә төҙөлөшөндә мотлаҡ энергия һаҡлау технологиялары ҡулланыласаҡ, ошоноң арҡаһында өй туйлаусылар ресурстар өсөн түләүҙәрҙә ярайһы ныҡ экономиялай аласаҡ.
Тәүге йорттар менән бергә бында социаль инфраструктура объекттары ла ҡалҡасаҡ. Балалар баҡсаһын, мәктәп һәм сауҙа комплексын төҙөү ҡаралған.
Башҡортостан Хөкүмәтендә түңәрәк өҫтәл форматында үткән бөгөнгө кәңәшмәлә микрорайонды тейешле инженерлыҡ инфраструктураһы менән тәьмин итеү мөмкинлеге ҡаралды. Газ һәм һыу биреү өсөн был районда техник мөмкинлектәр бар. Газға тоташыу урынына тиклемге ара ни бары 200 метрға тиң. Йылы йорт эсендәге индивидуаль ҡаҙанлыҡтарҙан биреләсәк. Яңы биҫтәне «Миловка» станцияһының электр селтәрҙәренә тоташтырыу мөмкинлеге бар.
Өфө ҡалаһы ҡала округы хакимиәте башлығы Ирек Ялалов был микрорайонды һыу менән тьмин итеү, һыуҙы торбаларға ебәреү мәсьәләһен хәл итеүгә бәйле тәҡдим индерҙе. Уны тормошҡа ашырғанда яңы ҡасаба халҡы эсәр һыу менән бер үҙәктән тәьмин ителәсәк. Инженерлыҡ инфраструктураһын төҙөүгә федераль Фонд та ярҙам итергә әҙер.
— Бөгөн Торлаҡ төҙөлөшөн үҫтереүгә булышлыҡ итеү фонды менән килешеүҙе тормошҡа ашырыу планына ҡул уйылды. Был торлаҡ төҙөләсәк ерҙәрҙе ҡулланылышҡа индереү планы ул. Беҙ был участкаларҙа кәм тигәндә эконом класындағы 200 мең квадрат метр торлаҡ күтәрәсәкбеҙ. Әммә был эштең башы ғына, — тип һыҙыҡ өҫтөнә алды Башҡортостан Президенты Рөстәм Хәмитов.
Уның һүҙҙәренсә, был республикала торлаҡ төҙөлөшө үҫешендәге яңы, ҙур аҙым.
— Беҙгә Фондтан бирелгән участкалар инфраструктура менән тәьмин ителәсәк, ошоноң иҫәбенә торлаҡ хаҡы кәмей, — тип билдәләне республика башлығы. — Халыҡ көтөп арыны. Кешеләргә ошондай торлаҡ кәрәк. Һәм уны тиҙ арала, сифатлы итеп һәм төрлө форматта төҙөргә кәрәк.
Башҡортостан Президенты йылына 3 миллион квадрат метр торлаҡ төҙөү күләменә сығыу бурысын ҡуйҙы. Индустриаль алым менән йыл һайын миллион квадрат метрға яҡын торлаҡ төҙөлөргә тейеш.
— Башҡортостан менән һуңғы ике йылда бөтөнләй яңы хеҙмәттәшлек мөмкинлектәре булдырыла, — тип проекттың әһәмиәтен билдәләне Торлаҡ төҙөлөшөн үҫтереүгә булышлыҡ итеү фонды директоры. — Бындай проекттарҙы Фонд башҡа төбәктәрҙә лә тормошҡа ашыра, уларҙың алтыһында кешеләр өй туйланы ла инде. Бар осраҡта ла квадрат метрҙың хаҡы баҙар хаҡынан – 10-15 процентҡа, ә социаль торлаҡҡа РФ Төбәктәр үҫеше министрлығы менән билдәләнгән хаҡтан биш-ете процентҡа арзаныраҡ булды.
Фонд башлығы Башҡортостандағы инвестицион климаттың тағы бер мөһим аспектта хеҙмәттәшлек итергә мөмкинлек биреүен билдәләне – был төҙөлөш материалдарын сәнәғәт күләмендә етештереү.
— Төбәк уңайлы ерҙә урынлашҡан һәм тауар поставкалау араһы ла йыраҡ түгел, былар инвесторҙарға бында булдырылған шарттарҙа республикаға килергә мөмкинлек бирә, — тине Александр Браверман.


text:
Башҡорт дәүләт университеты абитуриенттарҙы һәм уларҙың ата-әсәләрен Асыҡ ишектәр көнөнә саҡыра Фото: юғары уҡыу йортоноң сайтынан
Башҡорт дәүләт университеты абитуриенттарҙы һәм уларҙың ата-әсәләрен Асыҡ ишектәр көнөнә саҡыра
Башҡорт дәүләт университеты абитуриенттарҙы һәм уларҙың ата-әсәләрен Асыҡ ишектәр көнөнә саҡыра Фото: юғары уҡыу йортоноң сайтынан
ӨФӨ, 2015 йыл, 30 октябрь. /«Башинформ» мәғлүмәт агентлығы, Эльмира Сабирова/.
Башҡорт дәүләт университеты абитуриенттарҙы һәм уларҙың ата-әсәләрен Асыҡ ишектәр көнөнә саҡыра. Сара 7 ноябрҙә уҡыу йортоноң төп корпусында уҙғарыла.
Программала ректорҙың, факультет декандарының, институт директорҙарының сығышы ҡаралған. Улар уҡыусыларҙың һәм ата-әсәләрҙең һорауҙарына яуап бирәсәк. Юғары класс уҡыусылары өсөн университеттағы факультеттарға, институттарға, лабораторияларға экскурсия ойоштороласаҡ. Бынан тыш, белем биреү программаларының презентацияһы һәм асыҡ лекциялар үткәреләсәк. Сара көндөҙгө сәғәт 12-лә башлана.
Белешмә өсөн телефон: (347) 229-97-21. Электрон почта: abiturient-bsu@yandex.ru.


text:
«Башкирэнерго» ширҡәте көсәйтелгән режимда эшләй башланы
2008-се йылдың ғинуар айы ҡаты һалҡындар менән башланды. Республика синоптиктары белдереүенсә, ғинуар айы быйыл, уҙған йыл менән сағыштырғанда, 1-3 градусҡа һалҡыныраҡ. Айҙың беренсе ун көнөндә һауа торошо 16-18, 2-се декадаһында 19-24 һәм өсөнсө 10 көнлөгөдә 12-17 градус һалҡын торасаҡ. Төндәрен ҡайһы бер райондарҙа 32-35 градусҡаса һалҡынайтасаҡ, күпләп ҡар яуыуы, көслө буран сығыуы көтөлмәй. Һалыҡндар сәбәпле «Башкиэнерго» йәмғиәте көсөргәнешле режимда эшләй башланы. Был турала ширҡәт етәксеһе Николай Курапов белдерҙе.


text:
БР Мәғарифты үҫтереү институты уҡытыусыларҙың төбәк-ара интернет-кәңәшмәһендә ҡатнашырға саҡыра
БР Мәғарифты үҫтереү институты уҡытыусыларҙың төбәк-ара интернет-кәңәшмәһендә ҡатнашыуға саҡыра. Сара 23 сентябрҙән 7 октябргә тиклем үтәсәк.
Сираттағы виртуаль форумдың темаһы — «Педагогик традициялар һәм инновацион белем биреү мөхите – мәғариф системаһын камиллаштырыу нигеҙе».
Интернет кәңәшмәлә ҡатнашыу өсөн БР Мәғарифты үҫтереү институты сайтында теркәлергә кәрәк. Докладтарҙы pedsovet.irorb@mail.ru адресына ебәрергә була. Ойоштроусылар билдәләүенсә, доклад авторҙың шәхси тәжрибәһенә таянып яҙылырға тейеш. Уның көнүҙәк, ҡыҙыҡлы һәм файҙалы булыуы мөһим. Интернет-кәңәшмә сиктәрендә форумдарҙа, фекер алышыуҙарҙа ҡатнашып, белгестәргә һорауҙар бирергә була.


text:
Башҡортостанда һәм Силәбе өлкәһендә «Рәсүлев уҡыуҙары» үтәсәк
Күренекле башҡорт мәғрифәтсеһе һәм дин әһеле Зәйнулла Рәсүлевтың тыуыуына 180 йыл тулыуға арналған әҙәби уҡыуҙар Башҡортостандың Учалы районында һәм Троицк ҡалаһында үтәсәк. Силәбе өлкәһенең был ҡалаһы осраҡлы ғына һайланмаған, тап шунда Зәйнулла Рәсүлев легендар «Рәсүлиә» мәҙрәсәһен төҙөй.
Башҡортостандың Силәбе өлкәһендәге вәкиле Амур Хәбибуллин Силәбе өлкәһе мөфтөйө ярҙамсыһы Марат Сабиров менән бергә Учалы районы хакимиәте башлығы Фәрит Дәүләтгәрәев һәм уның социаль мәсьәләләр буйынса урынбаҫары Зөһрә Гордиенко менән осрашты. Һөйләшеү барышында яҡтар бөйөк башҡорт мәғрифәтсеһе Зәйнулла Рәсүлевтың тыуыуына 180 йыл тулыуға арналған төбәк-ара байрам үткәреү мәсьәләләрен тикшерҙе. Был ваҡиғаны мосолман халҡы ағымдағы йылдың яҙында билдәләйәсәк.
Кәңәшмәлә Троицк ҡалаһында һәм Учалы районында икенсе бөтә Рәсәй фәнни-ғәмәли конференцияһын үткәреү тураһында һөйләшеп килешелде. Шулай уҡ мәғрифәтсенең тыуған ере – Учалы районында «Әүлиә» шишмәһенә барыу ойоштороласаҡ, тип хәбәр итте Башҡортостан Республикаһының Силәбе өлкәһендәге Даими вәкиллеге матбуғат секретары Михаил Хәбиров.


text:
Өфөлә «Йәштәр профсоюздар өсөн!» сараһы үткәрелә
9 ноябрҙә Өфөлә Башҡортостан Республикаһының Профсоюз хеҙмәткәрҙәре көнөн байрам итеүгә ярашлы, халыҡ араһында, атап әйткәндә, йәштәр араһында профсоюз хәрәкәтен популярлаштырыу маҡсатында «Йәштәр профсоюздар өсөн!» сараһы үткәрелә.
Уны БР Профсоюздар федерацияһының Йәштәр советы ағзалары, шулай уҡ профсоюз активистары ойоштора.
Сара БР Профсоюздар федерацияһының Йәштәр советы ойошторолоуға 10 йыл тулыуға арнала.
Акция Профсоюздар йорто алдындағы майҙанда сәғәт 12-лә үтәсәк.


text:
Рәсәй Хеҙмәт һәм социаль яҡлау министрлығы әсәлек капиталын индексациялау буйынса яңы проект тәҡдим итә Фото: Андрей Старостин
Рәсәй Хеҙмәт һәм социаль яҡлау министрлығы әсәлек капиталын индексациялау буйынса яңы проект тәҡдим итә
Рәсәй Хеҙмәт һәм социаль яҡлау министрлығы әсәлек капиталын индексациялау буйынса яңы проект тәҡдим итә Фото: Андрей Старостин
ӨФӨ, 2016 йыл, 18 октябрь. /«Башинформ» мәғлүмәт агентлығы, Ғәлиә Нәбиева/.
Рәсәй Хеҙмәт һәм социаль яҡлау министрлығы 2020 йылға тиклем әсәлек капиталын индексациялауҙы туҡтатыу тураһында закон проектын әҙерләне, тип хәбәр итә РИА Новости. Әлеге ваҡытта әсәлек капиталының күләме 453 026 һум тәшкил итә. Әсәле капиталы программаһы 2007 йылдан ғәмәлгә инде.
«Илдәге финанс-иҡтисади хәлде иҫәпкә алып, 2020 йылдың 1 ғинуарына тиклем әсәлек капиталы күләмен индексациялауҙы туҡтатыу тәҡдим ителә», — тиелә ведомство белдереүендә.
Бынан алда Рәсәй Хөкүмәте 2017 йылда икенсе балалары тыуған ғаиләләргә әсәлек капиталы күләмен арттырмау тураһында иғлан итте.
Илдә әсәлек капиталы 2007 йылда ғәмәлгә ингәйне. Уны икенсе һәм артабанғы сабыйҙары тыуған йәки уллыҡҡа (ҡыҙлыҡҡа) бала алған ғаиләләр алырға хоҡуҡлы. Тәүҙә программа 2016 йылдың аҙағына тиклем генә эшләйәсәк, тип күҙалланғайны. Һуңынан Президент Владимир Путиндың ҡушыуы буйынса уның ғәмәлдә булыу ваҡыты тағы ла ике йылға оҙайтылды.


text:
Фото:
Героинға алмашҡа дезоморфин килә
Фото:
Дәүләттең наркотиктар менән көрәше һөҙөмтәһен бирә: героин наркоманияһы үҫеше тотҡарлана. Әммә дарыухана менән бәйле наркомания үҫеше башланды, тип билдәләй БР наркоконтроле хеҙмәткәрҙәре.
Мәҫәлән, 2005 йылда дезоморфин ҡулланыуҙың 25 осрағы теркәлгән. Киләһе йылда иһә — 31, артабан һандар үҫә генә бара: 2007 — 282, 2008 — 468, 2009 — 997, 2010 йылдың беренсе ярты йыллығында — 656. Дезоморфин ҡулланыусы 2400 кеше асыҡланған, шуларҙың ни бары 25-е генә наркологта иҫәптә тора.
Тенденция үтә хәүефле, тип иҫәпләй наркоконтроль хеҙмәткәрҙәре: дезоморфин героинға ҡарағанда 15 тапҡырға ағыулыраҡ. Уның тәьҫире шул тиклем көслө, кеше хатта тере килеш серей башлай. Аптека наркоманының ғүмер оҙайлығы дүрт йылдан ашмай. Башҡа мәғлүмәттәр ҙә билдәле – 1,5 йыл самаһы.
Дезоморфиндың популярлығы хаҡы менән аңлатыла: 1000—1500 һумлыҡ героин дозаһы алдында уның бер дозаһы 100—150 һум ғына тора. (һәм был составында кодеин булған препараттарҙың 10 тапҡырға артыуына ҡарамаҫтан). Бынан тыш, ғәмәлдәге ҡануниәт буйынса наркотик доза уларҙа шул тиклем түбән, шуның арҡала наркоман административ штраф менән ҡотола.
— Был проблемаға тәьҫир итеү көсө булһын өсөн беҙ закон сығарыусыларға дезоморфин ингредиенттарын рецепт ярҙамында алыуға норматив акт индереү тәҡдиме менән сыҡтыҡ, — тип белдерҙе Рәсәй Федерацияһының Наркотиктар әйләнешен контроллек итеү федераль хеҙмәтенең БР буйынса идаралығы етәксеһе Валерий Кокин. —Көҙгө сессияла депутаттар был мәсьәләне хәл итер, тип ышанабыҙ.


text:
Төбәктә иң яҡшы 30 мәктәп иғлан ителде Фото: Андрей Старостин
Төбәктә иң яҡшы 30 мәктәп иғлан ителде
Төбәктә иң яҡшы 30 мәктәп иғлан ителде Фото: Андрей Старостин
ӨФӨ, 2015 йыл, 31 декабрь. /«Башинформ» мәғлүмәт агентлығы, Эльмира Сабирова/.
Башҡортостанда сираттағы тапҡыр мәктәптәр рейтингы иғлан ителде. Башҡортостан Мәғариф министрлығының матбуғат хеҙмәте хәбәр итеүенсә, исемлек төҙөгәндә төп иғтибар һуңғы өс йылда уҡыусыларҙың бөтә Рәсәй олимпиадалары, БДИ һөҙөмтәләренә бирелгән. Тәү сиратта педагогик коллективтың һәм мәғариф ойошмаһының эше баһалана.
Билдәләнгән мәктәптәр араһында 22 ҡала, шул иҫәптән Өфөнән 11, муниципаль райондарҙан (Ауырғазы, Дәүләкән, Дыуан, Миәкә, Өфө, Шишмә, Шаран) ете мәктәп бар. 30 мәктәптең 24-е икенсе йыл рәттән ошо исемлеккә инә.
Быйылғы рейтингта Өфөнөң 39-сы гимназияһы тәүге урында, икенселә — баш ҡаланың 153-сө лицейы, өсөнсөлә — Нефтекама ҡалаһының 1-се гимназияһы, дүртенсе һәм бишенсе урындарҙа — Стәрлетамаҡтың 3-сө башҡорт лицей-интернаты һәм 1-се гимназияһы. Алтынсыла — Өфөнөң 3-сө, етенселә — Салауаттың 1-се гимназияһы, һигеҙенсе урынды Дыуан районы Вознесенка ауылының урта дөйөм белем биреү мәктәбе биләй. Туғыҙынсы урында — Нефтекаманың 1-се лицейы, унынсыла — Өфөнөң 64-се гимназияһы.


text:
Башҡортостан буйынса Росреестр идаралығы ветерандар хаҡында хәстәрлек күреүҙе дауам итә
Башҡортостан Республикаһы буйынса Росреестр идаралығында Бөйөк Ватан һуғышы ветерандары өсөн сираттағы асыҡ ишектәр көнө үтте. Өфөләге Идаралыҡтың документтар менән эш итеүсе бүлегенә бындай саралар башланғандан алып 77 ветеран мөрәжәғәт иткән. Шуларҙан хоҡуҡты дәүләт теркәүенең тиҙләтелгән берҙәм процедураһы менән 33 кеше файҙаланған, ҡыҫҡартылған срок буйынса Теркәү палатаһынан 34 белешмә бирелгән.
Идаралыҡ мәғлүмәте буйынса, башҡа территориаль бүлектәрҙә лә асыҡ ишектәр көнө уңышлы үтә. Нефтекама бүлегендә 13 ветерандан документ ҡабул ителгән, Бөрө районында туғыҙ һуғышта ҡатнашыусы был хеҙмәттән файҙаланған, Стәрлетамаҡ һәм Сибай ҡалаларында дүртәр ветеран ҡыҫҡа ваҡыт эсендә документ юллаған. Иглин районында хоҡуҡтарҙы теркәүгә 11 документ пакеты ҡабул ителгән, дүрт ветеранға мәғлүмәт бирелгән.
Әйтергә кәрәк, Нефтекама бүлеге белгестәре ветерандарға башҡа төрлө ярҙам да күрһәтә. Мәҫәлән, хеҙмәткәрҙәр инициативаһы менән үҙҙәренең аҡсаһына аҡса түләргә мөмкинселеге булмаған ветерандарға күсемһеҙ милеккә хоҡуҡтарын теркәүгә дәүләт пошлинаһын түләү башҡарыла. Бөгөнгө көндә хеҙмәткәрҙәр ете һуғыш ветеранына дәүләт пошлинаһын үҙҙәренең аҡсаһына ҡаплаған.


text:
Һайыҫҡан
Һайыҫҡан, һауыҫҡан, һайыҫҡаҡ (урыҫ. Сорока, лат. Pica pica)— ҡарғалар төрөнән булған, оҙон ҡойроҡло матур ҡош. Кәүҙәһе, арҡаһы, ҡанаттары һәм ҡойроғо йәшкелт-ҡара; ҡорһағы, яуырындары аҡ. Башҡа ҡоштар менән бутау мөмкин түгел. Бөтә кешегә билдәле.
Яңғырауыҡлы итеп шыҡырыҡлай йәки «ҡыйййҡ-ҡыйййыҡ» тип ҡысҡыра. Һирәк ағаслы урмандарҙа, ҡыуаҡлыҡ, ултыртылған урман һыҙаттарында, кеше торлағы булған урындарҙа йәшәй. Төрлө бөжәктәрҙе, ваҡ ҡоштарҙың йомортҡаларын һәм балаларын, кеше ташлаған аҙыҡ ҡалдыҡтарын ашай. Ултыраҡ ҡош. Киң таралған. Ояһы ағас баштарында йәки ҡыуаҡтарҙа була.Ҡуйы ботаҡтар араһында ҡоро сыбыҡтарҙан оя яһай. Ояны эстән балсыҡ, йөн менән һылай, төбөнә ҡоро үлән түшәй. Көрән таптар менән сыбарланған 5-7 бөртөк зәнгәрһыу йәшкелт йомортҡа һала. Ваҡ йәнлектәр, ашлыҡ бөртөктәре, орлоҡ һәм емештәр менән туҡлана. Зарарлы бөжәктәрҙе ҡырып файҙа килтерһә, ваҡ ҡоштарҙың ояларын туҙҙырып бер, аҙ зыян итә.
Һылтанмалар[үҙгәртергә | вики-тексты үҙгәртергә]
- Позвоночные животные России: Сорока (урыҫ.)
- Ишбирҙин Э. Ф. Башҡортостан ҡоштары.


text:
Республикала радиация авариялары һәм һәләкәттәре ҡорбандарын иҫкә алалар Фото: Андрей Старостин
Республикала радиация авариялары һәм һәләкәттәре ҡорбандарын иҫкә алалар
Республикала радиация авариялары һәм һәләкәттәре ҡорбандарын иҫкә алалар Фото: Андрей Старостин
ӨФӨ, 2016 йыл, 26 апрель. /«Башинформ» мәғлүмәт агентлығы, Арина Рәхимҡолова/.
Бөгөн, 26 апрелдә, Башҡортостанда Радиация авариялары һәм һәләкәттәре эҙемтәләрен бөтөрөүҙә ҡатнашыусылар көнө билдәләнә. Был дата рәсми календарҙа Чернобыль атом электр станцияһындағы авариянан һуң 26 йыл үткәс барлыҡҡа килә. Быйыл ошо һәләкәткә 30 йыл тула.
Фажиғә эҙемтәләрен бөтөрөүҙә Башҡортостандан 12 мең кеше ҡатнаша. Бөгөн республикала 2400 самаһы ликвидатор йәшәй.
Өфөлә төп саралар бөгөн ҡаланың төньяҡ өлөшөндә ойошторола. Мәҫәлән, көндөҙгө сәғәт 2-лә Беренсе Май урамындағы скверҙа буласаҡ һәйкәл урынында сәскә һалыу тантанаһы була. Һуңынан Ҡала мәҙәни-ял итеү үҙәгендә (элекке «Химик» мәҙәниәт йорто) авария эҙемтәләрен бөтөрөүселәргә Почет грамоталары һәм рәхмәт хаттары тапшырыла. Тантаналар сағыу концерт менән тамамлана.
Иҫтәлекле дата алдынан Өфө райондары хакимиәттәрендә ликвидаторҙарҙы миҙалдар менән бүләкләү тантаналары уҙҙы. Шулай уҡ Чернобыль атом электр станцияһындағы аварияны бөтөрөүҙә ҡатнашыусылар өсөн «тура бәйләнеш» ойошторолдо.
Был көндә республиканың бөтә район һәм ҡалаларында Чернобыль фажиғәһе ҡорбандары һәйкәлдәренә сәскә һалыу, тематик концерттар һәм башҡа мәҙәни саралар уҙа.


text:
Башҡортостан делегацияһы эш сәфәре менән Ҡырымға киттеФото: Олег Яровиков
Башҡортостан делегацияһы эш сәфәре менән Ҡырымға китте
Башҡортостан делегацияһы эш сәфәре менән Ҡырымға киттеФото: Олег Яровиков
3 апрелдә Башҡортостан делегацияһының Ҡырым Республикаһында сәфәре башланды. Делегацияны республика Хөкүмәте Премьер-министрының беренсе урынбаҫары Рәүф Ноғоманов етәкләй.
Хөкүмәт делегацияһы составына министрлыҡ һәм ведомство етәкселәре, муниципалитет башлыҡтары, Сауҙа-сәнәғәт палатаһы вәкилдәре, бизнесмендар инә. Ике көнлөк эш сәфәре барышында Ҡырым Министрҙар Советында осрашыуҙар планлаштырылған, унда ике Рәсәй республикаһы араһында хеҙмәттәшлек мәсьәләләре тикшереләсәк, тип хәбәр иттеләр БР Хөкүмәтенең матбуғат хеҙмәтенән.
Иҫегеҙгә төшөрәбеҙ, Башҡортостан Президенты Рөстәм Хәмитов ҡушыуы буйынса республикала Ҡырым халҡына гуманитар ярҙам күрһәтеү өсөн аҡса йыйыу ойошторолғайны. 2 апрелгә ҡарата мәғлүмәттәр буйынса, төбәк предприятиелары һәм халҡы был иҫәпкә 13 миллион 800 мең һумдан ашыу аҡса күсергән. Аҡса йыйыу дауам ителә.
24 мартта Башҡортостандан Ҡырымға дөйөм 75 тонна йөк менән дүрт фура составында гуманитар йөк менән автоҡарауан оҙатылғайны. Гуманитар миссия 2,5 мең километр оҙонлоҡта юлды уңышлы үтте.


text:
Башҡортостанда ҡайһы бер эшҡыуарҙар «ҡара исемлеккә» эләкте
Башҡортостан Республикаһының Эшҡыуарлыҡ һәм туризм буйынса дәүләт комитеты аҡсалата ярҙам алған, ләкин уларҙың файҙаланылыуы хаҡында отчет бирмәгән намыҫһыҙ эшҡыуарҙар исемлеген төҙөнө. Бындай ҡарар БР Контроль-иҫәп палатаһы тәҡдиме нигеҙендә ҡабул ителде.
Иҫегеҙгә төшөрәбеҙ, ағымдағы йылдың 3 авгусында «2010 йылға Башҡортостан Республикаһында бәләкәй һәм урта эшҡыуарлыҡ субъекттарын үҫтереү республика программаһын тормошҡа ашырыу сиктәрендә бюджет средстволарын һәм дәүләт милкен маҡсатлы һәм һөҙөмтәле файҙаланыуын тикшереү һөҙөмтәләре тураһында» мәсьәләһе буйынса БР Контроль-иҫәп палатаһының коллегия ултырышы үтте. БР Эшҡыуарлыҡ һәм туризм буйынса дәүләт комитетына эшҡыуарҙарҙың бюджет средстволарын файҙаланыуын контролдә тотоуҙы нығытырға тәҡдим ителде.
2010-2011 йылдарға Башҡортостан Республикаһында бәләкәй һәм урта эшҡыуарлыҡ субъекттарын үҫтереү республика программаһының талаптарына ярашлы, аҡсалата ярҙам алыусы Дәүләт комитетына квартал һайын, айҙың 10-нан да ҡалмай, алынған аҡсаларҙың файҙаланылыуы хаҡында, шулай уҡ йыл йомғаҡтары буйынса эшмәкәрлек һөҙөмтәлелеге тураһында отчет бирергә тейеш. Ҡыҙғанысҡа ҡаршы, ҡайһы бер эшҡыуарҙар отчетты ваҡытында тапшырмай, йә булмаһа бөтөнләй отчет яһамай. Әлеге ваҡытта намыҫһыҙ эшҡыуарҙар исеменә отчет биреү кәрәклеге һәм был бурысты үтәмәү өсөн яуаплылыҡ тураһында 250 белдереү ҡағыҙы ебәрелде.
Дүләт аҡсаларын алған, ләкин уларҙың файҙаланылыуы хаҡында отчет бирмәгән намыҫһыҙ эшҡыуарҙар исемлеге БР Эшҡыуарлыҡ һәм туризм буйынса дәүләт комитетының рәсми сайтында урынлаштырыласаҡ.
Коллегияның үткән ултырышында БР Контроль-иҫәп палатаһы ағзалары Дәүләт комитетына был мәсьәлә буйынса намыҫһыҙ эшҡыуарҙарға ҡарата тейешле саралар күреү маҡсатында хоҡуҡ һаҡлау органдары менән бәйләнеш булдырырға тәҡдим итте, тип хәбәр итә ведомствоның матбуғат хеҙмәте.


text:
Өфө Рәсәйҙең иң төҙөк ҡалаларының береһе тип танылды
2010 йылда үткәрелгән «Рәсәйҙең иң төҙөк ҡала (ауыл) биләмәһе» исеменә бөтә Рәсәй конкурсына йомғаҡ яһалды. Конкурс һөҙөмтәләре буйынса Хөкүмәт рәйесе Владимир Путин 2011 йылдың 18 ноябрендәге 2079-р һанлы бойороҡҡа ҡул ҡуйҙы. Документ менән дүрт «I категориялы муниципаль берәмек – Рәсәй Федерацияһы субъекттарының административ үҙәктәре булған ҡала биләмәһенә (ҡала округына)» призлы урындар биреү раҫлана. Рәсәй Федерацияһы Хөкүмәтенең беренсе дәрәжә дипломы Бөйөк Новгород ҡалаһына тапшырылды, икенсе дәрәжә дипломды үҙ-ара Өфө менән Новосибирск бүлеште, өсөнсө урынға Саранск, Хабаровск һәм Ижевск ҡалалары лайыҡ булды, тип хәбәр ителә РФ Хөкүмәте сайтында.


text:
Республикала берҙәм округ буйынса парламент һайлауында 12 сәйәси партия ҡатнашасаҡ
Башҡортостандың Үҙәк һайлау комиссияһы берҙәм округ буйынса сәйәси партиялар тарафынан тәҡдим ителгән БР бишенсе саҡырылыш Дәүләт Йыйылышы – Ҡоролтайға депутатлыҡҡа кандидаттар исемлеген раҫланы.
Көн элгәре комиссия «Рәсәйҙең «Йәшелдәр» экологик партияһы», «СССР-ҙа тыуғандар» партияһы, «Ғәҙеллек өсөн Рәсәй пенсионерҙары партияһы»ның төбәк бүлексәләренең кандидаттар исемелеген теркәне. Шулай итеп, Башҡортостан парламентына депутаттар һайлауҙа 12 сәйәси партияның төбәк бүлексәләре ҡатнашасаҡ.
— Һайлау кампанияһының мөһим этабы тамамланды. Барлыҡ 12 сәйәси партияның канидаттар исемлектәре теркәлде, — тине БР Үҙәк һайлау комиссияһы рәйесе Хәйҙәр Вәлиев.
Бынан тыш, Үҙәк һайлау комиссияһы Дәүләт Йыйылышына депутаттар һайлауҙа тауыш биреү өсөн берҙәм республика округы буйынса һайлау бюллетенендә һайлау берләшмәләренең исемдәрен һәм эмблемаларын урынлаштырыу өсөн йәрәбә һалыу тәртибен һәм ваҡытын раҫланы.


text:
25 октябрҙә Башҡортостанда Бушлай хоҡуҡи ярҙам итеү көнө
Йома, 25 октябрҙә, Рәсәй Юристар ассоциацияһының Башҡортостан бүлексәһе Дөйөм Рәсәй хоҡуҡи ярҙам итеү көнөн уҙғара.
Теләүселәрҙең барыһы өсөн дә адвокаттар, нотариустар, прокуратура хеҙмәткәрҙәре, Рәсәй реестрының БР буйынса идаралығы, Рәсәй реестры Кадастр палатаһының БР буйынса филиалы, суд приставтары хеҙмәте, Юстиция министрлығының БР буйынса идаралығы бушлай консультациялар үткәрәсәк.
Тулыраҡ мәғлүмәтте, шул иҫәптән бушлай юридик ярҙам алыу һәм консультациялар ваҡытын, Рәсәй Юристар ассоциацияһының Башҡортостан бүлексәһе сайтында алырға була.


text:
Бөгөн Башҡортоcтан мосолмандары Миғраж кисен билдәләйәсәк
Бөгөн, 29 июнгә ҡарай төндә (мосолмандарҙың Рәжәб айының 27-се көнөнә ҡарай), мосолмандар Миғраж – Мөхәммәт пәйғәмбәрҙең күккә күтәрелеү кисен билдәләйәсәк.
Был төндә ике ваҡиға була: пәйғәмбәребеҙ Мәккәнән Ҡотдосҡа килә һәм ете ҡат күккә аша.
Риүәйәткә ярашлы, төндә Мөхәммәт пәйғәмбәребеҙгә Ябраил фәрештә килә һәм Ҡотдосҡа сәйәхәт ҡылырға тәҡдим итә. Ҡотдос ҡалаһының Әл-Аҡса мәсетендә ул Ибраһим, Муса, Ғайса пәйғәмбәрҙәр менән осрашып, улар менән намаҙ уҡый. Унан һуң Ябраил фәрештә менән күккә күтәрелә. Мөхәммәт үҙе әйткәненсә, күктең беренсе ҡатында Әҙәм уға күк ҡапҡаларын аса, икенсе ҡатында уға — Яхъя һәм Ғайса, өсөнсөһөндә — Йософ, дүртенсеһендә — Иҙрис, бишенсеһендә — Һарун, алтынсыһында – Муса, етенсеһендә Ибраһим пәйғәмбәрҙәр осрай. Күктең бөтә ҡаттарын үтеп, ул Аллаһы Тәғәлә менән осраша һәм уның менән һөйләшә. Был юлда пәйғәмбәргә ожмах менән тамуҡты күрһәтәләр, шулай уҡ ул Аллаһы Тәғәләнән, мосолмандар биш тапҡыр намаҙ уҡырға тейеш, тигән әмер ала. Мәккәгә кире ҡайтҡас, уның сәйәхәте бер мәл генә дауамында булғаны асыҡлана. Хатта юлға сығыр алдынан пәйғәмбәр ҡолатҡан һауыттан һыу ҙа ағып бөтмәгән була.
Ҡағиҙә булараҡ, Миғраж кисенә тиклем көн дауамында, ҡояш байығанға тиклем, мосолмандар ураҙа тота. Ҡояш байыу менән Миғраж төнө башлана. Был ваҡытты ғибәҙәт ҡылып үткәрәләр. Мосолмандар мәсеттә йыйылып, пәйғәмбәрҙең күккә күтәрелеү тарихын һөйләйҙәр, намаҙ, Ҡөръән аяттары уҡыйҙар һәм һый-ниғмәт әҙерләйҙәр.


text:
“Рәсәйҙең йәш эшҡыуары” конкурсының төбәк этабы үтә
Башҡортостанда «Рәсәйҙең йәш эшҡыуары» конкурсының төбәк этабы үтә. Уны ойоштороусылар – БР Эшҡыуарлыҡ һәм сауҙа буйынса дәүләт комитеты һәм БР Йәштәр сәйәсәте, спорт һәм туризм министрлығы.
Конкурс маҡсаттары булып йәштәр мөхитендә һөҙөмтәле тормош стратегияһы булараҡ эшҡыуарлыҡты популярлаштырыу, эшҡыуарлыҡ эшмәкәрлеге менән шөғөлләнеүсе әүҙем йәш кешеләрҙе асыҡлау һәм дәртләндереү, йәштәр араһында өлгө булырлыҡ кешеләрҙе асыҡлау һәм илдең социаль-иҡтисади прогресының мөһим факторы булараҡ йәштәр эшҡыуарлығының ыңғай образын формалаштырыу тора.
Конкурс «Йәш бизнес оҫтаһы», «Уңышлы старт», «Социаль яуаплы бизнес», «Уҡыусылар һәм студенттар бизнесы», «Йәштәр эшҡыуарлығын үҫтереүгә өлөш индереү» номинациялары буйынса үткәрелә.
Конкурста 16 йәштән 30 йәшкә тиклемге Рәсәй Федерацияһы граждандары ҡатнаша ала. Конкурс һөҙөмтәләрен баһалағанда компетентлы жюри эшҡыуарлыҡ рухын, идара итеү һәләттәрен, эшҡыуар шәхесенең бөтөнлөгөн, шулай уҡ бизнестың социаль әһәмиәтен һәм уның финанс күрһәткестәрен иҫәпкә аласаҡ.
Шуны ла әйтергә кәрәк, Башҡортостан Республикаһында «Рәсәйҙең йәш эшҡыуары» конкурсының төбәк этабы 2010 йылға Республика бәләкәй һәм урта эшҡыуарлыҡ субъекттарын үҫтереү программаһына ярашлы үткәрелә. Ул быйыл 15 апрелгә тиклем дауам итәсәк.
Заявкалар Өфө ҡалаһы, Ленин урамы, 10 адресы буйынса БР Йәштәр сәйәсәте, спорт һәм туризм министрлығында ҡабул ителә. Белешмәләр өсөн телефондар: 251-57-11, 251-14-75.
Ентеклерәк мәғлүмәт менән www.mpr2010.ru сайтында танышырға мөмкин.


text:
Хөкүмәткә, коммерцияға ҡарамаған ойошмалар араһында проекттар конкурсы иғлан ителгән
Гражданлыҡ йәмғиәте проблемалары институты мәғариф, сәнғәт, мәҙәниәт һәм ижтимағи дипломатия өлкәһендә социаль әһәмиәткә эйә асыҡ проекттар конкурсы иғлан итте. Рәсәйҙең хөкүмәткә, коммерцияға ҡарамаған ойошмалары ҡатнашыуға саҡырыла.
Институт менән конкурс Рәсәй Федерацияһы Президентының «2010 йылда гражданлыҡ йәмғиәте институттары үҫешендә ҡатнашыусы хөкүмәткә, коммерцияға ҡарамаған ойошмаларҙы дәүләт ярҙамы менән тәьмин итеү тураһында» күрһәтмәһе нигеҙендә үткәрелә.
Заявкалар ҡабул итеү 2010 йылдың 30 июлендә Мәскәү ваҡыты менән 18.00 сәғәттә тамамлана. Конкурсҡа 2010 йылдың 16 сентябрендә йомғаҡ яһаласаҡ.
Конкурс хаҡында тулыраҡ мәғлүмәт: http://inpgo.ru/495/610.


text:
Ҡалтасы районында мари теле уҡытыусылары инновацион технологияларҙы үҙләштерә
Ҡалтасы районында «Мари телен һәм әҙәбиәтен уҡытыуҙа инновацион технологиялар» темаһы буйынса мари теле һәм әҙәбиәте уҡытыусыларының квалификация күтәреү республика курстары үтте. Курстарҙа Башҡортостандың Мишкә, Шаран, Балтас, Краснокама һәм Ҡалтасы райондарынан 20 уҡытыусы белем алды, тип хәбәр иттеләр район хакимиәтенең мәғлүмәт-аналитика бүлегенән.
Программала лекциялар һәм практик дәрестәр, проект эштәре менән танышыу ҡаралған. Уҡытыусылар Кәлтәй, Түбәнге Ҡасмаш, Бабай, Кейебәк мәктәптәрендә мари теле һәм әҙәбиәте буйынса асыҡ дәрестәрҙә булды.
Уҡытыусылар һүҙҙәренсә, заманса технологияларға бағышланған дәрестәр бик актуаль һәм файҙалы булған.


text:
Өфө ҡала Советы депутаттары ҡала бюджетына үҙгәрештәр индерергә планлаштыра
ӨФӨ, 2015 йыл, 28 август. /«Башинформ» мәғлүмәт агентлығы, Розалиә Вәлиева/.
31 августа үтәсәк ҡала Советының сираттағы ултырышында депутаттар ҡала бюджетына үҙгәрештәр индерергә һәм Максимовка биҫтәһендә территориаль йәмәғәт үҙидараһын булдырыу тураһында мәсьәләне ҡарарға планлаштыра.
Ҡала Советының матбуғат хеҙмәтенән хәбәр итеүҙәренсә, шулай уҡ Өфөгә ингән саҡта Ағиҙел йылғаһы аша яңы автомобиль күпере һәм Совет районында яңы торлаҡ төҙөү проекттары буйынса асыҡ тыңлауҙар тәғәйенләнәсәк.
Бынан тыш, депутаттар ҡала Советының бюджет, финанстар һәм һалымдар буйынса даими комиссияһының составын үҙгәртергә, Өфө хакимиәте һәм райондарының структур бүлектәре тураһында положениеға үҙгәрештәр индерергә ниәтләй.
Ултырыш Октябрь проспекты, 120 адресы буйынса иртәнге сәғәт 10-да башлана.


text:
АҠШ-тың ҙур мисәте
АҠШ-тың ҙур мисәте (ингл. Great Seal of the United States) — Америка Ҡушма Штаттарының дәүләт эмблемаһы. Ил Хөкүмәте сығарған документтарҙың төп нөсхәһенә ҡуйылып, уларҙын ысын булыуын раҫлай.
Мисәтен өҫ яғы Америка Ҡушма Штаттарының гербы тип тә иҫәпләнә.
Мисәт АҠШ-тың Дәүләт секретарында һаҡлана.
Ғәҙәти мисәттәрҙән айырмалы, Америка Ҡушма Штаттары мисәтенең ике яғы бар.
Йөкмәткеһе
Тасуирлама[үҙгәртергә | вики-тексты үҙгәртергә]
Өҫ яғы[үҙгәртергә | вики-тексты үҙгәртергә]
АҠШ мисәтенең өҫ яғында аҡ башлы бөркөт һүрәтләнгән. Ул АҠШ-тын дәүләт символы. Бөркөттөң бер тырнағында 13 уҡ, икенсеһендә – зәйтүн ҡыуаҡлығы ботаҡтары. Был илдең тыныслыҡҡа ынтылыуын, әммә һәр ваҡыт һуғышҡа әҙер булыуын аңлата. Бөркөттөн башы зәйтүн ботаҡтары яғына ҡарай: был тыныслыҡҡа күберәк өҫтөнлөк бирелеүенә ишара.
Бөркөт суҡышында «E Pluribus Unum» (Күптәрҙән – бер) һүҙҙәре яҙылған ҡағыҙ.
Арт яғы[үҙгәртергә | вики-тексты үҙгәртергә]
Мисәттең арт яғында төҙөп бөтөрөлмәғән пирамида һүрәтләнғән.
13 һаны менән элементтар[үҙгәртергә | вики-тексты үҙгәртергә]
- 13 йондоҙ (тышҡы бит)
- 13 юл (флагта)
- 13 уҡ
- 13 зайтүн япрағы
- 13 ботаҡтарҙағы зәйтүн емеше
- 13 кирбес юлдар (пирамидала)
- 13 «E Pluribus Unum» яҙыуындағы хәреф һаны
- 13 хәреф,«Annuit Cœptis» һүҙендә «œ» ике хәреф тип иҫәпләнә
- 13 пирамидалағы түбәләр һаны
- 13 үлән бәйләмәһе


text:
чәршәмбе, 18 гыйнвар 2017, Казан вакыты 13:09
22-cе май Өфөлә мәғарифта федерлизмды юҡ итеүгә ҡаршы пикет ойошторола. Был турала бөгөн пикетты үткәреүселәр хәбәр итте. Шулай итеп, мәғарифта төбәк компонентын бөтөрөүгә ҡаршы “Күк бүре”, һәм ”Аҡтамыр” хәрәкәттәре ҡаршы сыға. Пикет урыны ла осраҡлы һайланмаған-Салауат Юлаев һәйкәле янындағы майҙан. Сараны ойоштороусыларға Салауат рухы ярҙамға килерме, уныһы әлбиттә билдәһеҙ, әммә күптәр был пикетты үҙенсәлекле пиар тип кенә баһалай. Сөнки Башҡортостан бына бер-нисә йыл федераль үҙәккә ҡаршы сыҡҡаны юҡ, мөстәҡиллек осоронда ҡабул ителгән барлыҡ ҡанундар федераль ҡанундарға яраҡлашып бөттө. Шуға ҡарамаҫтан, пикетты ойоштороусылар ниндәйҙер һөҙөмтәләргә ирешергә өмөт итә. Шулай итеп, ”Күк бүре”, һәм ”Аҡтамыр” ойошмалары Дәүләт Йыйылышы-Ҡоролтай депутаттарына теләктәшлек белдерә.


text:
Республика башлығы Шанхайҙа POWERCHINA компанияһы етәкселеге менән осрашты
20 майҙа Шанхайҙа (Ҡытай Халыҡ Республикаһы) Рөстәм Хәмитов POWERCHINA компанияһы етәкселеге менән осрашыу үткәрҙе.
Компанияның генераль директоры урынбаҫары Яо Цзян осрашыуға ике дәүләт башлыҡтары – Рәсәй Президенты Владимир Путин менән Ҡытай Халыҡ Республикаһы Рәйесе Си Цзиньпин ҡатнашлығында уҙған POWERCHINA һәм «РусГидро» асыҡ акционерҙар йәмғиәте араһында хеҙмәттәшлек тураһында килешеүгә ҡул ҡуйыу тантанаһынан килеүен һөйләне.
— Ҡытайҙа беҙҙең компания гидроҡоролмаларҙың, гидроэлектростанцияларҙың 70 процент самаһын төҙөгән һәм донъяла гидротехник эштәрҙең 50 процент самаһын башҡарған. Шулай уҡ автомобиль юлдары, күперҙәр, тоннелдәр төҙөйбөҙ. 1000 километрҙан ашыу «Шанхай-Пекин» шәп тиҙлектә йөрөй торған магистралдең 300 километрын беҙ һалдыҡ. Метрополитен юлдарын да проектлайбыҙ һәм һалабыҙ, — тип һөйләне Яо Цзян. — Республикағыҙ социаль-иҡтисади күрһәткестәр буйынса Рәсәй Федерацияһында алдынғы төбәктерҙең береһе икәнлеген беләбеҙ һәм Башҡортостан менән хеҙмәттәшлеккә ҙур ышаныстар бағлайбыҙ.
— Һеҙҙең компанияғыҙ менән күптән һөйлләшеүҙәр алып барабыҙ һәм уртаҡ эшкә төплө әҙербеҙ, — тине Рөстәм Хәмитов. — Хәҙер Өфөлә «СиноГидро» (POWERCHINA төркөмөнә инә) компанияһы офисын асыу мәсьәләләрен тикшерәбеҙ. Эштәребеҙ бик күп: энергетиканы ла, инфраструктураны ла үҫтерәбеҙ, спорт ҡоролмалары, юлдар һалабыҙ.
Рөстәм Хәмитов POWERCHINA делегацияһын республика территорияһында эшләүсе «РусГидро», «Интэр РАО», «Башнефть» һәм башҡа энергетик, нефть компаниялары менән уртаҡ проекттарҙы тикшереү өсөн Башҡортостанға саҡырҙы.
Башҡортостан Президенты шул уҡ көндә ике дәүләт башлығының килешеүгә ҡул ҡуйыуҙарын, уның буйынса Рәсәй менән Ҡытай Халыҡ Республикаһы бизнесы тығыҙ эш итәсәген билдәләне.
— Беҙгә хеҙмәттәшлегебеҙҙе киңәйтеп был килешеүгә булышырға кәрәк, — тине Рөстәм Хәмитов. — Беҙ Ҡытай Халыҡ Республикаһында өсөнсө көн һәм беҙгә ҡарата йылы мөнәсәбәтте күрәбеҙ. Ҡытай провинциялары менән бер төркөм килешеүҙәр төҙөнөк. Беҙҙең хеҙмәттәшлектең уңышлы булыуына ышанам. Башҡортостан Республикаһы власы уртаҡ проекттарҙы тормошҡа ашырыуҙа ярҙам итәсәк.


text:
Википедия:Фекер алышыу биттәрендә имза ҡуйығыҙ
Фекер алышыу һәм әңгәмә биттәрендә (тик мәҡәләләрҙә түгел) үҙ имзағыҙҙы ҡуйыу менән һеҙ фекер алышыу биттәренең аңлайышлы булыуына ярҙамсы булаһығыҙ. Уның һөҙөмтәһендә башҡа ҡулланыусылар әңгәмә айышына тиҙ төшөнәсәктәр, шулай уҡ, кәрәк булған ваҡытта һеҙҙең менән әңгәмә бите аша бәйләнешкә инеүе еңел буласаҡ.
Йөкмәткеһе
Нисек имза ҡуйырға[вики-тексты үҙгәртергә]
Яҙыуығыҙға имза ҡуйыр өсөн аҙағында
~~~~ тигән билдә ҡуйырға. Шулай уҡ өҫкө төймәләр таҡтаһында ( — элекке таҡтала) ошо төймәне файҙаланырға мөмкин, һөҙөмтәлә
-- ~~~~ килеп сығыр.
Яҙмалы битте һаҡлауға ҡуйғандан һуң
~~~~ үҙлегенән һеҙҙең ҡатнашыусы битенә һылтанма биреп, «Фәлән-фәлән 18:40, 10 августа 2008 (UTC)» тигән рәүешле юлға әүерелә, UTC буйынса ваҡыт күрһәтелә. Теркәлмәгән ҡатнашыусыларҙың имзаһында исем урынына IP-адрес күренәсәк. Теркәлгән ҡатнашыусыларға (
~~~~Ivanov) тильдынан һуң ҡулдан исем ҡуйыу кәрәкмәй, сөнки ике имза булып китәсәк.
Имзаны көйләү[вики-тексты үҙгәртергә]
Теркәлгән ҡатнашыусылар үҙ имзаларын персональ итеү мөмкинлеге ала. Бының өсөн «Имза өсөн (ҡушма) исемегеҙ:» һыҙатын көйләүҙәрҙә үҙгәртергә кәрәк.
Үҙ псевдонимың[вики-тексты үҙгәртергә]
Әгәр «имзаның үҙ вики-тамғаһы » билдәһен ҡуймаһаң, "псевдоним" һыҙаты фәҡәт һеҙҙең ҡатнашыусы битенә һылтанма тексы булып тора. Башҡаса әйткәндә, MediaWiki үҙлегенән текст тирәләй
[[Ҡатнашыусы: | и
]] ҡуйып сыға.
Ҡатнашыусы булараҡ алған исмегеҙгә яҡын йәки оҡшаш псевдоним ҡулайыраҡ һанала.
Үҙ вики-тамғаң[вики-тексты үҙгәртергә]
Ҡатмарлыраҡ имза өсөн аҫтараҡ «имзаның үҙ вики-тамғаһы» билдәһе ҡуйығыҙ, ә "псевдоним" һыҙатына имза урынына ҡулланыласаҡ вики-текст яҙығыҙ.
Иҫкәртеү: был осраҡта "псевдоним" һыҙатында үҙеңдең ҡатнашыусы битенә йәки фекер алышыуҙа ҡатнашыуыңа һис юғы бер генә булһа ла һылтанма ҡуйыу мотлаҡ
Имзаның тышҡы күренеше[вики-тексты үҙгәртергә]
Һорашыуҙар ярҙамында һәм берләшмәлә өҫтәмә фекер алышыуҙар нигеҙендә имзаға талаптар тураһында түбәндәгесә уртаҡ фекергә киленде. Имза:
- йылтылдамаҫҡа, артыҡ ҙур шрифлы булмаҫҡа
- һүрәтле йә псевдографикалы булмаҫҡа
- ҡалып файҙаланылмаҫҡа
- ҡатнашыусы битенән, ҡатнашыусының фекер алышыуҙары битенән, ҡатнашыусының индергән өлөшөнән башҡа һылтанмалар файҙаланылмаҫҡа
- Үрҙә әйтелгән һылтанмаларҙың береһе булһа ла индерелергә
тейеш
Шулай уҡ тәҡдим ителә:
- Имзала төҫтәр ҡулланмаҫҡа
- Биттең үҙендә лә, вики-кодта ла бик оҙон имзалар ҡуймаҫҡа
- Имзала стандартҡа ярашһыҙ символдар, (мәҫәлән ҡытай иероглифтары) ҡулланмаҫҡа, сөнки күп ҡатнашыусылар улар урынында шаҡмаҡтар йәки кракозябралар күрәсәк
- Барса өҫтәмә стилдәрҙе һылтанмалар эсендә күрһәтергә кәрәк, башҡалар персональ урынлаштырыуға ярашлы үҙгәрештәр индерә алырлыҡ булһын.
Имза тураһында иҫкәртмә[вики-тексты үҙгәртергә]
Теркәлгән ҡатнашыусылар үҙ js файлына "Битте яҙҙыртырға" төймәһенә баҫҡанда имзалауҙы иҫкә төшөрөүсе юл ҡуя ала.
sigWarning = true; // Фекерләшеү биттәрендә имза булмауын иҫкәртеү
Имзаланмаған хәбәрҙәрҙе урынлаштырыу[вики-тексты үҙгәртергә]
Имзаланмаған хәбәргә теләгән бер ҡатнашыусы
{{subst:unsigned|исем йәки IP|дата}} рәүешендәге {{unsigned}}, шулай уҡ
{{имзаланмаған|дата|исем йәки IP}} рәүешендәге {{имзаланмаған}} ҡалыбы ҡуя ала. Датаның төҙәтмәләр теҙмәһендәге ҡатнашыусының күсермәһен биргәндә был бик уңайлы.
Мәҫәлән:
{{unsigned|Кемдер}}
— Был яҙыу Кемдер (ә · ө) тарафынан өҫтәлгән
{{unsigned|Кемдер|18:40, 2008, 10 август }}
Шулай уҡ имзаһыҙ ҡатнашыусылар өсөн исем урынына IP ҡулланырға ла мөмкин:
{{unsignedIP|88.88.88.88}}
— Был яҙыу киләһе IP-адрестан өҫтәлгән: 88.88.88.88 (ә)
{{unsigned2|18:40, 2008, 10 август|Кемдер}}
— Был яҙыу Кемдер (ә · ө) тарафынан өҫтәлгән 18:40, 2008, 10 август
Датаны һәм ваҡытты биттең төҙәтмәләр теҙмәһенән күсермә итеп бирергә кәрәк. Көйләнмәләрҙә ваҡыт бүлкәтен күрһәткән булһағыҙ, төҙәтмәләр теҙмәһендә һеҙҙең локаль ваҡыт күренәсәк, ҡалыпта уны UTC-ҡа ярашлы итергә кәрәк.
Шулай уҡ дәлилдәрҙең инвертацияланған тәртибендәге unsigned2 йәки имзаланмаған ҡалыбы ҡулланырға мөмкин, был датаның һәм төҙәтмәләр теҙмәһендәге ҡатнашыусының күсермәһен биргәндә бик уңайлы(һеҙгә ошоно ғына ҡуйырға ҡала | ҡатнашыусы исеме алдынан):
{{unsigned2|18:40, 2008, 10 август|Кемдеро}}
— Был яҙыу Кемдер (ә · ө) тарафынан 18:40, 2008,10 август (UTC) өҫтәлгән
{{имзаланмаған|18:40, 2008, 10 август|Кемдер}}
— Был яҙыу Кемдер (ә · ө) тарафынан 18:40, 2008,10 август (UTC) өҫтәлгән
Яҙмаларына имзаны нисек ҡуйырға белмәгән ҡатнашыусы өсөн фекерләшеүҙәр битенә
{{subst:имзалағыҙ}} ҡалыбы ярҙамында иҫкәртмә өҫтәргә мөмкин.
Имзаның ярҙамсы өлгөләре[вики-тексты үҙгәртергә]
Имзаның тик исем йәки тик дата ғына ҡуйыла торған ике ярҙамсы төрө бар. Улар ғәҙәти имза урынына ҡулланыла алмай.


text:
Инвестиция форумы йомғаҡтары
Сочи ҡалаһында халыҡара иҡтисади форум тамамланды.
Әлбиттә, улар араһынан инвесторҙар тәү сиратта финанс-иҡтисади күҙлектән ныҡлы уйланылған һәм эш майҙаны билдәләнгән проекттарға өҫтөнлөк бирә. Был йәһәттән Башҡортостан вәкилдәре тәҡдим иткән инвестиция проекты эксперттар тарафынан юғары баһаланды. Һүҙ республиканың башҡалаһы Өфөнөң комплекслы үҫеше тураһында бара.
Раил Сарбаев әйтеүенсә, яңы проект башҡалала көнсығыштан көнбайышҡа юлдар һалыу, торлаҡ төҙөү һәм торлаҡ-коммуналь хужалыҡты яңыртыу, инженер коммуникациялары һуҙыуҙы күҙаллай.


text:
Өфөлә Башҡортостан парламентының пленар ултырышы асылды
Өфөлә БР Дәүләт Йыйылышы – Ҡоролтайҙың 53-сө ултырышы асылды. Унда республика Президенты Рөстәм Хәмитов ҡатнаша.
Пленар ултырыштың көн тәртибендә Башҡортостан Хөкүмәтенең 2011 йылда маҡсатлы программаларҙы тормошҡа ашырыу, шулай уҡ 2011 йылда 2008-2012 йылдарға иҫәпләнгән республика айырым маҡсатлы ауыл хужалығын үҫтереү һәм ауыл хужалығы продукцияһы, сеймалы һәм аҙыҡ-түлеге баҙарҙарын көйләү программаһын тормошҡа ашырыу һөҙөмтәләре тураһындағы отчетын тыңлау ҡаралған.
Депутаттар 40-ҡа яҡын закон проектын тикшерәсәк. 24 закон проектының закон статусын алыуы күҙаллана. Улар араһында «Башҡортостан Республикаһының Административ хоҡуҡ боҙоуҙар тураһындағы кодексына үҙгәрештәр индереү», «Башҡортостан Республикаһында торлаҡ һәм коммуналь хеҙмәттәр күрһәтеүгә граждан хоҡуҡтарын яҡлауҙы тәьмин итеү тураһында», «Башҡортостан Республикаһының Юл хәрәкәте хәүефһеҙлеге тураһындағы кодексына үҙгәрештәр индереү тураһында» кеүек закон проекттары бар.
Республика парламенты ултырышында «Урындағы үҙидара органдарына Башҡортостан Республикаһының айырым дәүләт вәкәләттәрен бүлеп биреү тураһында»ғы БР законына үҙәрештәр индереү», «Урындағы үҙидара органдарына Башҡортостан Республикаһының административ комиссиялар ойоштороу һәм уларҙың эшмәкәрлеген тәьмин итеү буйынса дәүләт вәкәләттәрен биреү тураһында»ғы БР законы ҡушымтаһына үҙгәрештәр индереү тураһында» «Депутат, һайлаулы орган ағзаһы, урындағы үҙидараның һайланып ҡуйылған вазифалы кешеһенең вәкәләттәрен тормошҡа ашырыу гарантиялары тураһында», «Уйын бизнесына һалым тураһында» БР законының 2-се статьяһына үҙгәрештәр индереү тураһында» һәм «Башҡортостан Республикаһының Ер аҫты байлыҡтарынан файҙаланыу өлкәһендәге айырым закон сығарыу акттарына төҙәтмәләр индереү тураһында»ғы республика закондары проекттары өҫтөндә эшләү дауам ителәсәк.
Башҡортостандың закон сығарыусылары беренсе тапҡыр туғыҙ закон сығарыу инициативаһын тикшерәсәк. Былар — «Башҡортостан Республикаһындағы муниципаль берәмектәрҙең сиктәре, статусы һәм хакимиәт үҙәктәре тураһында», «Башҡортостан Республикаһында муниципаль хеҙмәт тураһында», «Башҡортостан Республикаһының муниципаль райондары, ҡала округтары бюджетына айырым һалымдарҙан бүлемдең берҙәм нормативын билдәләү тураһында», «Башҡортостан Республикаһы биләмәһендә халыҡты пассажир автомобиль транспорты менән хеҙмәтләндереүҙе ойоштороу тураһында», «Башҡортостан Республикаһында ер мөнәсәбәттәрен көйләү тураһында»ғы БР закондарына үҙгәрештәр индерәсәк закон проекттары. Бынан тыш, тәүгә «Башҡортостан Республикаһында халыҡ мәшғүллегенә булышлыҡ итеү тураһында»ғы закон проекты, БР Экологик кодексына, БР Ғаилә кодексына, Башҡортостан Республикаһының капитал һалыуҙар формаһында инвестиция эшмәкәрлеге алып барыу тураһындағы айырым закон сығарыу акттарына, шулай уҡ балалы ғаиләләргә социаль ярҙам өлкәһендәге закондар сығарыу акттарына индерелгән үҙгәрештәр тикшереләсәк.
Пленар ултырышта йәнә республика парламенты менән булдырылған ике республика гәзитенең – «Башҡортостан» һәм «Ҡыҙыл таң» баҫмаларының баш мөхәррирҙәренең мәғлүмәте тыңланасаҡ.


text:
Өфө һәм Силәбе компаниялары импортты алмаштырыу өлкәһендә хеҙмәттәшлек итә Фото: Олег Яровиков
Өфө һәм Силәбе компаниялары импортты алмаштырыу өлкәһендә хеҙмәттәшлек итә
Өфө һәм Силәбе компаниялары импортты алмаштырыу өлкәһендә хеҙмәттәшлек итә Фото: Олег Яровиков
ӨФӨ, 2015 йыл, 2 декабрь. /«Башинформ» мәғлүмәт агентлығы, Арина Рәхимҡолова/.
Өфө һәм Силәбе компаниялары импортты алмаштырыу өлкәһендә хеҙмәттәшлекте үҫтерә. Ошо көндәрҙә Башҡортостандың Силәбе өлкәһендәге даими вәкиллегендә «Башҡортостан ауыл хужалығы техникаһы» предприятиеһы һәм «Интегралл Групп» яуаплылығы сикләнгән йәмғиәте етәкселәренең эшлекле осрашыуы уҙҙы.
Яҡтар ике компанияның импортты алмаштырыу һәм продукцияны үҫтереү өлкәһендә хеҙмәттәшлек мөмкинлектәрен барланы. Осрашыуҙың төп маҡсаты — төбәктәр араһында эшлекле бәйләнештәрҙе киңәйтеү. Вәкиллектә аңлатыуҙарынса, «Интегралл Групп» фирмаһының тракторҙар кабинаһы, запас частар эшләү оҫтаханаһы һәм механик эшкәртеү цехы бар. «Башҡортостан ауыл хужалығы техникаһы»ның коммерция директоры Винер Хәмиҙуллин Силәбе фирмаһы менән кәрәкле продукция әҙерләү буйынса килешеү төҙөргә ниәтләүҙәрен белдерҙе. Осрашыуҙа Башҡортостан биләмәһендә «Интегралл Групп» фирмаһының филиалдарын асыу һәм белгестәрҙе уҡытыу мәсьәләләре лә тикшерелде.
Винер Хәмиҙуллин төбәк-ара бәйләнештәр өлкәһендә үҙ-ара эш итеү күрше төбәктәрҙең иҡтисади хеҙмәттәшлеге өсөн стимул буласағына ышаныс белдерҙе.


text:
Фото:
БДУ Болгария менән бәйләнештәрҙе үҫтерә
Фото:
«Башҡортостан — Болгария» Дуҫлыҡ йәмғиәтендә бөгөн Изге Кирилл и Мефодий исемендәге Великотырново университеты доценты Анелия Петкова менән осрашыу үтте. Болгариянан ҡунаҡ менән аралашырға Башҡорт дәүләт университеты студенттары һәм уҡытыусылары, йәмғиәт етәкселәре, журналистар килде.
Анелия Петкова Өфөгә ике вуз араһында хеҙмәттәшлек тураһында 2003 йылда төҙөлгән килешеү сиктәрендә килгән. Был ваҡыт эсендә БДУ-ла Болгариянан байтаҡ студенттар һәм уҡытыусылар булып китте. Беҙҙең белгестәр ҙә Великотырновола ошондай уҡ стажировка үтте.
Ике аҙна буйына Анелия Петкова БДУ-ның дөйөм һәм тарихи-сағыштырма тел ғилеме кафедраһында уҡытты һәм ошо ҡыҫҡа ғына ваҡыт эсендә уҡытыусылар составы менән дә, шулай уҡ студенттар менән дә яҡшы мөнәсәбәттәр урынлаштырырға өлгөрҙө. Өфөнөң тарихи һәм мәҙәни урындарына барыу Анелия Петковала юйылмаҫлыҡ тәьҫораттар ҡалдырҙы.
— Өфөлә алынған тәьҫораттар һәм тәжрибә миңә артабанғы эшемдә ярҙам итәсәгенә ышанам, – тине Анелия Петкова. – Етмәһә, беҙҙең вузда рус телен һәм мәҙәниәтен өйрәнеүгә ҙур иғтибар бирелә. Беҙҙә рус филологияһы кафедраһы бар, унан тыш, ике телде – рус — испан, рус — инглиз, рус — немец телдәрен белгән белгестәр әҙерләнә, ә тиҙҙән рус — грек теле йүнәлешен асырға планлаштырыла.
Әлеге осрашыу «Башҡортостан – Болгария» Дуҫлыҡ йәмғиәтендә үткәрелгән тәүге сара ғына түгел. Бында болгар ғалимдары, рәссамдары, эшҡыуарлыҡ даирәләре делегациялары даими килеп тора.


text:
Башҡортостанда турист индустрияһы берлеге төҙөлә
Ойошма төбәктең туристик ҡеүәтен үҫтереү, был йүнәлеш буйынса яңы проекттар әҙерләү, туристарҙы күпләп йәлеп итеү кеүек бурыстар менән шөғөлләнәсәк.
Шуға ҡармаҫтан эко һәм этнотуриз әле юҡ кимәлдә. Уны ойоштороу урындағы халыҡ әүҙемлегенә бәйле. Этнотуризмдың киләсәге ҙур, тиҙәр Әбйәлилдең Амангилде һәм Бөрйәндең Ҡолғона ауылы халҡы. Был ике ауыл берләшеп туризмды үҫтереү буйынса күләмле проек төҙөй башлаған. Тиҙҙән улар тотош ауылды музейға әйләндерергә иҫәп тота.
Туристар бай тарихлы ауылдар йәшәйеше менән әленән үк ҡыҙыҡһына башлаған, ти “Тамьян” этно-мәҙәни берекмәһе рәйесе Рауил Яҡупов. Бөрйән районында әле бер генә туроператор. 49 йылға ҡурсаулыҡ ерҙәрен ҡуртымға алып туристарға һыбай йөрөү, йылға буйлап ағыу маршруттары тәҡдим итә. Әммә был ғына етмәй, күрһәтелгән хеҙмәттәр район бюджетын тулыландырырлыҡ та аҡса килтермәй. Ул ғына ла түгел, нисек етте шулай ял итергә күнеккән ҡырағай туристар экологияға ҙур зыян килтерә, ти “Каповатур” йәмғиәте етәксеһе Урал Хәлиуллин.
Ҡырағай туристарҙан ҡалған сүп-сарҙы таҙартыу өсөн даими өмәләр ойошторола. Урындағы халыҡ әлбиттә, ҡайҙандыр Мәскәүҙән, Питерҙан килгән туристарҙың артынан йыйыштырып йөрөргә риза түгел. Туризм министрлығында эшкә йәштәрҙе йәлеп итергә ниәтләйҙәр. Хозур тәбиғәтле Башҡортостанда хөкүмәт премьер- министры әйтеүенсә, туризм иҡтисадтың мөһим тармағына әйләнергә тейеш. Әммә әлеге күрһәткестәр менән был хаҡта уйлау иртәрәк.
Туризмдан бюджетҡа килем юҡ, ти Раил Сарбаев. Әле республика халҡы Төркиә, Мысыр һәм башҡа илдәргә ял итергә барып 12 миллиард һум аҡсаны ситкә сығара. Башҡортостанда иһә туризмдан алынған килем ике миллиард һумдан да артмай.
Тармаҡтты үҫтереү өсөн бар шарттар ҙа тыуҙырылырға тейеш. Әгәр операторҙар үҙ эшен еренә еткереп үтәмәй, ҡырағай туризмға юл ҡуя икән ,был урындарҙа ял итеүҙе бөтөнләй тыясаҡбыҙ, тине премьер-министр. Башҡортостандың туризмды үҫтереү мөмкинлектәре ҙур.
Туристарҙың мәккәһе һаналған Шүлгәнташ мәмерйәһен генә алайыҡ. Йылына бында 35 меңдән ашыу кеше килә. Мәмерйәгә бер тапҡыр кереп сығыу 170 һум. Был йылына 5 милион һумдан ашыу аҡса тигән һүҙ.


text:
Төбәктә Ғәҙәттән тыш хәлдәр министрлығы һауа торошоноң боҙолоуы хаҡында иҫкәртә Фото: Олег Яровиков
Төбәктә Ғәҙәттән тыш хәлдәр министрлығы һауа торошоноң боҙолоуы хаҡында иҫкәртә
Төбәктә Ғәҙәттән тыш хәлдәр министрлығы һауа торошоноң боҙолоуы хаҡында иҫкәртә Фото: Олег Яровиков
ӨФӨ, 2016 йыл, 16 февраль. /«Башинформ» мәғлүмәт агентлығы, Ксения Калинина/.
Башҡортостанда Ғәҙәттән тыш хәлдәр министрлығы, республиканың гидрометеорология һәм тирә-яҡ мөхит мониторингы идаралығына һылтанып, һауа торошоноң боҙолоуы хаҡында иҫкәртә. Шаршамбы, 17 февралдә, айырым райондарҙа ҡар яуыуы, томан төшөүе, боҙлауыҡ булыуы, юлдарҙы көрт баҫыуы көтөлә. Елдең тиҙлеге секундына 23 метрға етәсәк.
Ҡотҡарыусылар мохтажлыҡһыҙ урамға сыҡмаҫҡа һәм яңылыҡтарҙы тыңларға кәңәш итә.
Синоптиктар фаразлауынса, иртәгә көн аяҙлы-болотло буласаҡ, ҡар яуасаҡ, айырым райондарҙа көслө ел иҫәсәк. 17 февралдә төндә -6, -11, көндөҙ 0, -5 градус буласаҡ.


text:
Өфөлә «Берҙәмлектә - көс!» башҡорт дискотекаһы үткәрелә
Өфөлә «Берҙәмлектә — көс!» башҡорт дискотекаһы үткәрелә башланы. Уны ойоштороусылар – Бөтә донъя башҡорттары ҡоролтайы һәм Башҡортостандың йәш яҡташтар ойошмалары ассоциацияһы. «Бульвар» трактирында («Аҡбуҙат» ипподромы) үткәрелгән йәштәр сараһы сәләмәт тормошто пропагандалау, милли мәҙәниәтте һаҡлап ҡалыу һәм үҫеп килгән быуынды рухи-әхлаҡи йәһәттән тәрбиәләү маҡсаттарын күҙ уңында тота.
Ҡунаҡтар алдында башҡорт эстрадаһы йондоҙҙары сығыш яһай, төрлө конкурстар үткәрелә. Шулай уҡ бында «Иң яҡшы йәш яҡташтар ойошмаһы – 2011» конкурсында еңеүселәрҙе тәбрикләү тантанаһы үтәсәк. Бынан тыш, сарала милли ризыҡтан да ауыҙ итеп була.


text:
Йыл аҙағынаса Өфөлә 220 урынлыҡ яңы балалар баҡсаһы асыласаҡ
Ағымдағы йылда Өфөлә капиталь төҙөлөш буйынса ҡала адреслы программаһын тормошҡа ашырыуға 220 миллиард һум ҡаралған. Был хаҡта мэрияла үткән матбуғат хеҙмәтендә Өфө хакимиәте башлығының беренсе урынбаҫары Владислав Никитин хәбәр итте.
Уның һүҙҙәренсә, һаулыҡ һаҡлау учреждениеларын реконструкциялау дауам итә. Атап әйткәндә, 13-сө ҡала клиник дауаханаһында поликлиника, Өфөнөң Орджоникидзе районында табиптар офисын төҙөү буйынса эштәр алып барыла.
— Мәктәп һәм мәктәпкәсә белем биреү объекттарына ҙур иғтибар бүленә, — тине Владислав Никитин. – Шулай итеп, ағымдағы йылда «Ҡариҙел» биҫтәһендә 80 урынлыҡ балалар баҡсаһы сафҡа индерелде. Яңы уҡыу йылы башланыуға Сипайлово, Инорс һәм Дим райондарында бер нисә балалар баҡсаһы төҙөлдө. Улар 150 урынға иҫәпләнгән. Шулай уҡ йыл аҙағынаса Чернышевский урамында 220 урынлыҡ балалар баҡсаһы төҙөлөшөн тамамлау планлаштырыла.
2012 йылда асыласаҡ башҡа мәктәпкәсә белем биреү учреждениеларын төҙөү ҙә планда ҡаралған. Бынан тыш, 102-се Башҡорт гимназияһын реконструкциялау буйынса эштәр алып барыла.
Спорт объекттарына килгәндә, ағымдағы йылдың ноябрендә 650 кешегә иҫәпләнгән «Уфа-Арена» универсаль спорт аренаһының икенсе сираты сафҡа индерелде. «Южный» биҫтәһендә бассейн төҙөлдө.
— Ҡала бюджеты средстволары иҫәбенә быйыл баш ҡаланың төрлө райондарында ете универсаль спорт майҙансығы төҙөлдө. К-90 трамплинын реконструкциялау буйынса эштәр дауам итә.


text:
Республика халҡы һирәк осрай торған күренешкә шаһит була ала Фото: Олег Яровиков
Республика халҡы һирәк осрай торған күренешкә шаһит була ала
Республика халҡы һирәк осрай торған күренешкә шаһит була ала Фото: Олег Яровиков
ӨФӨ, 2016 йыл, 26 август. /«Башинформ» мәғлүмәт агентлығы, Арина Рәхимҡолова/.
Йәкшәмбе, 28 августа, Башҡортостан халҡы ике планетаның — Венера (Зөһрә йондоҙ) һәм Юпитерҙың ҡушылыуын күҙәтә ала. Өфө планетарийында билдәләүҙәренсә, бындай хәлде ярты быуаттан һуң ғына күрергә мөмкин.
Планеталар Өфө ваҡыты буйынса төнгө 3 тула 14 минуттан ҡушыла. Уларҙың араһы ни бары 0,066 градус ҡына буласаҡ. Планеталарҙың киләһе ҡушылыуы 2065 йылдың 22 ноябрендә көтөлә.


text:
«КЭС-БАСКЕТ» яңы мәктәп чемпионаты 13 октябрҙә старт ала
«КЭС-БАСКЕТ» мәктәп баскетбол лигаһы чемпионаты Башҡортостанда 13 сентябрҙә старт аласаҡ. Сараны асыу тантанаһы Башҡорт дәүләт медицина университетында үтәсәк.
Ярыштар сиктәрендә матбуғат конференцияһы, мастер-класы, спортсыларға туптар тапшырыу тантанаһы, күңел асыу программаһы һәм башҡа саралар ҡарала.
Башҡортостан райондарында 2010-2011 миҙгеле «КЭС-БАСКЕТ» мәктәп баскетбол лигаһы чемпионатында ҡатнашыусы мәктәптәргә баскетбол туптарын тапшырыу дауам итә. Тапшырыу тантаналары республиканың Туймазы, Ишембай, Дыуан, Ғафури, Бүздәк, Бөрйән, Бөрө, Балтас, Саҡмағош һәм башҡа райондарында үтте.
Әлеге ваҡытта 2011-2012 миҙгеле «КЭС-БАСКЕТ» мәктәп баскетбол лигаһы чемпионатында ҡатнашыу өсөн заявка биреү кампанияһы бара.


text:
Өфөлә Ҡырымдың һәм Севастополдең Рәсәйгә ҡушылыуы уңайынан митинг-концерт уҙа Фото: Олег Яровиков
Өфөлә Ҡырымдың һәм Севастополдең Рәсәйгә ҡушылыуы уңайынан митинг-концерт уҙа
Өфөлә Ҡырымдың һәм Севастополдең Рәсәйгә ҡушылыуы уңайынан митинг-концерт уҙа Фото: Олег Яровиков
ӨФӨ, 2016 йыл, 14 март. /«Башинформ» мәғлүмәт агентлығы, Ғәлиә Нәбиева/.
18 мартта Өфөлә Ҡырымдың һәм Севастополдең Рәсәйгә ҡушылыуына ике йыл тулыу уңайынан митинг-концерт үтә. Акцияла Башҡортостандың танылған коллективтары һәм башҡарыусылары ҡатнаша. Республика халҡы үҙҙәренең гражданлыҡ позицияһын күрһәтеү һәм ярымутрауҙа йәшәүсе ватандаштарына теләктәшлек белдереү өсөн Конгресс-холл алдындағы майҙанға йыйыласаҡ. Сара көндөҙгө сәғәт 4-тә башлана.
Байрам митингында республиканың төрлө парламент партиялары һәм йәмәғәт ойошмалары вәкилдәренең ҡатнашыуы көтөлә.
2014 йылдың 16 мартында Ҡырым ярымутрауының һәм Герой-ҡала Севастополдең Рәсәйгә ҡушылыуы тураһында референдум уҙҙы. Был — Ҡырымдың ҡушылыуы уңайынан ойошторолған өсөнсө акция. Тәүгеһе 2014 йылдың 18 мартында үткәрелгәйне.
2015 йылдың 18 мартында ла тарихи ғәҙеллек айҡанлы ойошторолған митингта йөҙҙәрсә өфөлө ҡатнашты. Дәүләт һәм йәмәғәт эшмәкәрҙәре, төрлө һөнәр эйәләре һәм төрлө йәштәге кешеләр берҙәмлек байрамына йыйылды.


text:
Башҡортостанда йәштәр проекттары буйынса конкурста еңеүселәр гранттар аласаҡ
Башҡортостандың йәштәр һәм балалар йәмәғәт ойошмалары араһында проекттар һәм программалар конкурсында еңеүселәр был аҙнала билдәләнәсәк. Көн элгәре республиканың Йәштәр сәйәсәте һәм спорт министрлығында проекттарҙың презентацияһы үтте. Рәсәйҙең йәш ғалимдары союзы, «Йәш Гвардия», «Башҡортостан пионерҙары», «Башҡортостандың мәҙәни мираҫы» йәштәр йәмәғәт ойошмаһы, «Бергә» («Вместе») ирекле хәрәкәте, Республика йәштәренең ижади башланғыстарын тормошҡа ашырыу үҙәге, республика студенттарының «Айсек-Өфө» йәмәғәт ойошмаһы, Башҡортостан студенттарының хеҙмәт отрядтары штабы һәм башҡа ойошмалар үҙ эштәрен яҡланы, тип асыҡланылар ведомствонан.
Һәр ойошманың үҙ йүнәлеше бар. Мәҫәлән, йәш тикшеренеүселәр төбәк йәштәренең инновацион башланғыстарын үҫтереү системаһы менән таныштырҙы, Башҡортостан пионерҙары төбәктә йәмәғәт ойоштороусылары мәктәбен асырға тәҡдим итте. Кадрҙар клубы – «Өҫтөнлөктәр рәтендә — ял һәм белем» проекты, «Айсек-Өфө» йәмәғәт ойошмаһы — «Йәштәрҙең финанс белеме» программаһы, «Бергә» («Вместе») ирекле хәрәкәте – йәштәр һәм үҫмерҙәр мөхитендә сәләмәт тормошто пропагандалау буйынса «Әйҙә беҙҙең менән» эше, йәш гвардиясылар «БР йәштәренең хоҡуҡи мәҙәниәтен арттырыу», «Башҡортостан ғорурлығы», «Йәштәр лидерҙары – ил киләсәге» һәм « TRENDI йәштәр премияһы» проекттары менән сығыш яһаны.
Еңеүселәр киләһе номинациялар буйынса билдәләнәсәк: «Граждандар мәҙәниәте һәм йәштәрҙең үҙ-үҙҙәрен ойоштора белеү һәләте», «Йәштәрҙең иҡтисади үҙаллылығы һәм конкуренцияға һәләтлеге», «Йәштәр сәләмәтлеге», «Йәштәр ғаиләһе», «Балалар, йәштәр хәрәкәте – дәүләттең стратегик партнеры». Иң яҡшы ҡатнашыусылар республика бюджетынан 1,5 миллион һум күләмендә дәүләт ярҙамы аласаҡ. Һәр номинацияла еңеүселәрҙе I, II һәм III дәрәжә гранттар көтә.


text:
Башҡортостандың һәм Джидда ҡалаһының (Сауд Ғәрәбстаны) сауҙа-сәнәғәт палаталары хеҙмәттәшлек тураһында килешеүгә ҡул ҡуйҙы
Джидда иҡтисади форумында Сауд Ғәрәбстанында Рәсәй бизнес-аҙнаһы сиктәрендә Джидда ҡалаһы һәм Башҡортостан Республикаһының сауҙа-сәнәғәт палаталары араһында хеҙмәттәшлек тураһында килешеүгә ҡул ҡуйылды.
Тантанала Рәсәйҙең Сауд Ғәрәбстаны Короллегендәге Генераль консулы Сергей Кузнецов һәм Башҡортостан делегацияһы ағзалары ҡатнашты. Килешеүгә Джидда ҡалаһы сауҙа-сәнәғәт палатаһы вице-президенты Мазен Батержи һәм БР Сауҙа-сәнәғәт палатаһының вице-президенты Азат Фазлыев ҡул ҡуйҙы, тип хәбәр итә БР Сауҙа-сәнәғәт палатаһының матбуғат хеҙмәте.
«Башинформ» агентлығының бығаса хәбәр итеүенсә, Башҡортостан делегацияһын форумда республика Президенты Рөстәм Хәмитов етәкләне.
Йыл да үткәрелеүсе Джидда иҡтисади форумы – Ғәрәп донъяһы илдәренең иҡтисади тормошонда бик ҙур ваҡиға. Уны бик йыш «Яҡын Көнсығыш Давосы» тип тә атайҙар. Форум 1999 йылдан башлап үткәрелә, унда донъяның 30-ҙан ашыу дәүләтенән ике меңдән ашыу кеше ҡатнаша.
Быйыл форум «ХХI быуатта трансформация» лозунгыһы аҫтында үтә.
Башҡортостан бизнесмендары Сауд Ғәрәбстанына беренсе тапҡыр ғына килмәй, шулай ҙа республикабыҙҙан рәсми делегация форумда тәүге тапҡыр ҡатнаша.
Башҡортостан ғәрәп инвесторҙарының ҡыҙыҡһыныуын тыуҙырған төбәктәр иҫәбендә. Айырыуса нефть һәм газ, нефтехимия сәнәғәте, электр энергетикаһы, сауҙаға ҡарата ҡыҙыҡһыныу ҙур. Бынан тыш, санитар талаптарҙы һәм ҡулланыусылар хәүефһеҙлеген тәьмин итеү маҡсатында Рәсәй менән Сауд Ғәрәбстаны араһындағы тауар алмашыу сиктәрендә ике илдең баҙарына оҙатылыусы тауар сифатына контроль өлкәһендә хеҙмәттәшлек итеү һәм ауыл хужалығы, туризм һәм башҡа өлкәләрҙә үҙ-ара килешеп эш итеү итеү мөһим.
Форум дауамында бер нисә килешеүгә өлгәшелде. Яҡын арала Сауд Ғәрәбстанының беҙҙең республикаға яуап сәфәре көтөлә.